Številka: 007-174/2015/14

Datum: 21. 6. 2021

Skladno s 17. členom Uredbe (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz, Benedikt Jeranko, generalni sekretar na Ministrstvu za notranje zadeve, predsednik Nadzornega odbora za spremljanje skladov s področja notranje varnosti in migracij, in upravljavec programov izdajam

**Nacionalna pravila o upravičenih stroških in izdatkih**

**Sklada za azil, migracije in vključevanje ter Sklada za notranjo varnost za obdobje 2014-2020**

**Različica 1.6**

**Ljubljana, junij 2021KAZALO**

[1. PRAVNE PODLAGE 5](#_Toc74902648)

[2. DEFINICIJE IN KRATICE 5](#_Toc74902649)

[3. UVOD 6](#_Toc74902650)

[4. SPLOŠNA PRAVILA UPRAVIČENOSTI 7](#_Toc74902651)

[5. DVOJNO FINANCIRANJE 8](#_Toc74902652)

[6. PRIHODKI IN NAČELO NEPRIDOBITNOSTI TER NASPROTJE INTERESOV 8](#_Toc74902653)

[7. DOKAZILA, RAČUNOVODSKA EVIDENCA IN HRAMBA EVIDENC O IZDATKIH 9](#_Toc74902654)

[8. KATEGORIJE UPRAVIČENIH STROŠKOV NA RAVNI PROJEKTA 11](#_Toc74902655)

[8.1 Neposredni upravičeni stroški 11](#_Toc74902656)

[8.1.1 Stroški dela (A) 11](#_Toc74902657)

[8.1.2 Potni stroški (kategorija B) 17](#_Toc74902658)

[8.1.3 Oprema in neopredmetena sredstva (kategorija C) 18](#_Toc74902659)

[8.1.4 Nepremičnine (kategorija D) 21](#_Toc74902660)

[8.1.5 Potrošni material, zaloge in splošne storitve (kategorija E) 23](#_Toc74902661)

[8.1.6 Drugi neposredni stroški (kategorija F) 24](#_Toc74902662)

[8.1.7 Posebni stroški v zvezi s ciljnimi skupinami (kategorija G) 28](#_Toc74902663)

[8.2 Posredni upravičeni stroški (kategorija H) 29](#_Toc74902664)

[8.2.1 Pavšalno financiranje kot delež celotnega zneska neposrednih upravičenih stroškov 29](#_Toc74902665)

[8.2.2 Pavšalno financiranje kot delež celotnega zneska neposrednih upravičenih stroškov plač 30](#_Toc74902666)

[8.3 Drugi poenostavljeni stroški (kategorija I) 30](#_Toc74902667)

[8.3.1 Standardne lestvice stroškov na enoto 31](#_Toc74902668)

[8.3.2 Pavšalni zneski (lump sums) 32](#_Toc74902669)

[8.4 Davek na dodano vrednost kot upravičen strošek 33](#_Toc74902670)

[8.5 Neupravičeni stroški 34](#_Toc74902671)

[9. PROJEKTI PRIKRITIH PREISKOVALNIH UKREPOV 35](#_Toc74902672)

[10. TEHNIČNA POMOČ 36](#_Toc74902673)

[11. STROŠKI OBVEŠČANJA IN OBJAVLJANJA 37](#_Toc74902674)

[12. POSEBNI PRIMERI VIŠJA SILA ALI IZJEMNE OKOLIŠČINE COVID-19 38](#_Toc74902675)

[12.1 Stroški plač in povračil stroškov v zvezi z delom 38](#_Toc74902676)

[12.2 Stroški za službena potovanja 39](#_Toc74902677)

[12.3 Stroški izvajanja aktivnosti/storitev na daljavo 40](#_Toc74902678)

[12.4 Druge specifične vrste stroškov 40](#_Toc74902679)

**Seznam prilog**

**Priloga 1:** Časovnica (samo za osebe zasebnega prava)

**Priloga 2:** Obračunski list plač (samo za osebe zasebnega prava; integriran v

aplikacijo MIGRA II)

**Priloga 3:** Mesečno poročilo o opravljenem delu (samo za osebe javnega prava, ki

niso 100 % zaposlene na projektu)

**Priloga 4**: Izjava o pravilnosti postopka zaposlitve za osebe javnega prava

**Priloga 5:** Izjava o pravilnosti postopka zaposlitve za osebe zasebnega prava

**Priloga 6:** Uveljavljanje stroškov dela na podlagi standardizirane

urne postavke za delo - obrazložitev

**Priloga 7:** Uveljavljanje stroškov dela na podlagi normativnega izračuna - strošek na enoto (SSE) - obrazložitev

1. PRAVNE PODLAGE

Pri izvajanju aktivnosti, ki se financirajo iz Sklada za azil, migracije in vključevanje ter Sklada za notranjo varnost, je potrebno upoštevati naslednje predpise skupnosti in nacionalne predpise:

* **Horizontalna uredba** – Uredba (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz;
* **Uredba AMIF** – Uredba (EU) št. 516/2014 Evropskega parlamenta in Sveta z dne 16. aprila 2014 o ustanovitvi Sklada za azil, migracije in vključevanje, o spremembi Odločbe Sveta 2008/381/ES in razveljavitvi odločb št. 573/2007/ES in št. 575/2007/ES Evropskega parlamenta in Sveta ter Odločbe Sveta 2007/435/ES;
* **Uredba ISF-B** – Uredba (EU) št. 515/2014 Evropskega parlamenta in Sveta z dne 16. aprila 2014 o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost in o razveljavitvi Odločbe št. 574/2007/ES;
* **Uredba ISF-P** – Uredba (EU) št. 513/2014 Evropskega parlamenta in Sveta z dne 16. aprila 2014 o vzpostavitvi instrumenta za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz v okviru Sklada za notranjo varnost in o razveljavitvi Sklepa Sveta 2007/125/PNZ;
* pravila, ki urejajo državne pomoči;
* zakonodaja s področja javnih naročil in javnih razpisov;
* davčna zakonodaja;
* zakonodaja s področja eRačuna;
* zakonodaja s področja računovodstva in računovodskih standardov;
* delovna zakonodaja;
* interventna zakonodaja;
* druga ustrezna zakonodaja.

2. DEFINICIJE IN KRATICE

**AMIF** je Sklad za azil, migracije in vključevanje [*Asylum, Migration and Integration fund*].

**eRačun** je račun, ki ga izdajatelj računa za dobavljeno blago ali izvedene storitve izda svojemu dolžniku oziroma prejemniku računa v elektronski obliki in enakovredno zamenjuje račun v papirni obliki.

**Izdatki** so zmanjšanja denarnih sredstev.

**ISF** je Sklad za notranjo varnost [*Internal Security Fund*].

**Komisija** je Evropska komisija.

**Končni upravičenec** je organ javnega prava ali zasebno podjetje, nevladna organizacija (NVO) oz. druga oseba zasebnega prava, ki izvaja projekt na nepridobiten način, odgovorna za izvedbo posameznega projekta iz sklada (bodisi na podlagi javnega razpisa ali neposredne dodelitve sredstev). Obenem je končni prejemnik sredstev. S končnimi upravičenci se sklenejo pogodbe oz. sporazumi, v katerih se opredelijo medsebojne obveznosti.

**Obdobje upravičenosti** je obdobje, v katerem so izdatki, ki se financirajo iz skladov AMIF in ISF, upravičeni. Izdatki so upravičeni, če jih je upravičenec ustvaril med 1. januarjem 2014 in 31. decembrom 2022 ter jih je dejansko plačal imenovani odgovorni organ med 1. januarjem 2014 in 30. junijem 2023.

**Odgovorni organ** je imenovani organ javnega sektorja, ki je edini pristojen za ustrezno upravljanje in nadzor nacionalnih programov AMIF in ISF ter za vso komunikacijo z Evropsko komisijo.

**Odhodki** so zmanjšanja gospodarskih koristi v obračunskem obdobju v obliki zmanjšanj sredstev (na primer zalog blaga zaradi prodaje) ali povečanj dolgov (na primer zaradi zaračunanih obresti). Razvrščajo se na poslovne odhodke (npr. nabavna vrednost prodanega blaga), finančne odhodke (npr. zaračunane obresti financerjev) in druge odhodke (npr. denarne kazni).

**Posebne uredbe** so uredbe, ki vzpostavljajo sklada AMIF in ISF in pokrivajo posebna področja politik EU, tj. Uredba AMIF, Uredba ISF-B in Uredba ISF-P.

**Pravila upravičenosti** so Nacionalna pravila o upravičenih stroških Sklada za azil, migracije in vključevanje ter Sklada za notranjo varnost za obdobje 2014-2020.

**Prispevek Skupnosti** je znesek financiranja skladov AMIF in ISF iz proračuna EU.

**Stroški** so zneski, ki se pojavljajo pri nastajanju in razpečevanju poslovnih učinkov. Stroški so stroški materiala, stroški storitev, stroški amortizacije, stroški dela, stroški dajatev, ki so neodvisne od poslovnega izida in niso vezane na posamezne stroške, lahko tudi finančni stroški (v glavnem stroški danih obresti).

**Upravičeni stroški in izdatki** predstavljajo tisti del oz. vrsto celotnih stroškov in izdatkov projekta, ki jih odgovorni organ potrdi v odločitvi o podpori, sklepu o dodelitvi sredstev oz. pogodbi o izvajanju projekta, ne glede na vir financiranja.

3. UVOD

V skladu s 17. členom Horizontalne uredbe se upravičenost stroškov določi na podlagi nacionalnih pravil o upravičenih stroških (v nadaljnjem besedilu pravila upravičenosti), ki opredeljujejo vrste upravičenih stroškov, dokazila za njihovo upravičenost in metodologijo za njihov izračun. Pravila veljajo za financiranje ukrepov iz nacionalnih programov skladov EU na področju notranjih zadev, tj. Sklada za azil, migracije in vključevanje (v nadaljnjem besedilu AMIF) ter Sklada za notranjo varnost (v nadaljnjem besedilu ISF).

Navodila veljajo za vse udeležence, ki so vključeni v izvajanje **nacionalnih programov** AMIF in ISF. Izvajanje projektov, ki jih Evropska komisija neposredno so-financira iz centraliziranega dela sredstev AMIF in ISF, pa je urejeno s razpisnimi pogoji in priročnikom Evropske komisije, ki je objavljen skupaj z razpisom oz. pozivom za prijavo projektov, in jih ta priročnik ne zadeva.

Pravila upravičenosti začnejo veljati z dnem podpisa upravljavca programov in se uporabljajo za vse stroške, ki nastanejo po tem datumu. Spremembe navodil se označujejo z zaporednimi številkami različic. Veljavna različica pravil se objavi na spletnem mestu https://www.gov.si/drzavni-organi/ministrstva/ministrstvo-za-notranje-zadeve/o-ministrstvu/sekretariat/sluzba-za-evropska-sredstva/.

4. SPLOŠNA PRAVILA UPRAVIČENOSTI

Stroški in izdatki končnih upravičencev so upravičeni za sofinanciranje iz sredstev AMIF in ISF, če so nastali in so plačani od 1. januarja 2014 do 31. decembra 2022 oz. za tehnično pomoč do 30. junija 2023 ter so hkrati znotraj obdobja upravičenosti, določenega z odločitvijo o podpori, sklepom o dodelitvi sredstev tehnične pomoči ali pogodbo o izvajanju projekta (projekti izbrani na podlagi javnega razpisa).

Končni upravičenci morajo upoštevati, da je potrebno izvesti vsa plačila do datuma določenega za zaključen projekta, ki je določen v odločitvi o podpori, sklepu o dodelitvi sredstev tehnične pomoči ali pogodbi o izvajanju projekta.

Projekti v katerih so bile vse aktivnosti v celoti izvedene, preden je končni upravičenec oddal vlogo na javni razpis ali oddal prijavo projekta (neposredna dodelitev) niso upravičeni do sofinanciranja.

Stroški in izdatki, ki so predmet sofinanciranja iz AMIF in ISF morajo biti v skladu s **splošnimi načeli upravičenosti**, ki določajo, da so stroški in izdatki upravičeni, če:

1. so neposredno povezani s področjem uporabe posebnih uredb (Uredba AMIF, Uredba ISF-B in Uredba ISF-P) in njihovimi cilji ter izvedbenimi dokumenti, zlasti Akcijskim načrtom za črpanje sredstev iz Sklada za azil, migracije in vključevanje ter Sklada za notranjo varnost;
2. so potrebni in načrtovani za izvajanje dejavnosti, zajetih v zadevnem projektu;
3. dejansko nastanejo za dela, ki so bila opravljena, za blago, ki je bilo dobavljeno, oz. za storitve, ki so bile izvedene;
4. so v razumnih mejah in v skladu z načeli dobrega finančnega poslovodenja, zlasti gospodarnosti in stroškovne učinkovitosti;
5. so nastali v obdobju upravičenosti;
6. temeljijo na verodostojnih knjigovodskih in drugih listinah;
7. so izkazani v skladu z veljavnimi pravili Skupnosti in nacionalnimi predpisi.

Projekti, ki jih podpirata sklada AMIF in ISF, se ne financirajo hkrati iz drugih virov, ki jih zajema proračun Skupnosti. Projekti, ki jih podpirata sklada AMIF in ISF, se sofinancirajo iz javnih ali zasebnih virov.

Stroški projekta morajo biti načrtovani v okviru **proračuna projekta**, ki na eni strani prikazuje predvidene odhodke, na drugi pa prihodke. Proračun projekta mora biti uravnotežen (skupni upravičeni odhodki so enaki skupnim prihodkom). Proračun se predstavi na naslednji način:

|  |  |
| --- | --- |
| **Odhodki** | **Prihodki** |
| Neposredni upravičeni stroški  (kategorije A-G)  +  Posredni upravičeni stroški (kategorija H)  +  Drugi poenostavljeni stroški (kategorija I) | Prispevek Skupnosti  +  Prispevek končnega upravičenca in partnerjev v projektu  +  Prispevek tretjih strank  +  Prejemki, ki nastanejo zaradi projekta |
| ***= skupni upravičeni stroški*** | ***= skupni prihodki*** |

Če so stroški in izdatki upravičeni, se sredstva v skladu z **načelom zalaganja** v celoti izplačajo iz sredstev državnega proračuna, namenjenih za izvajanje skladov AMIF in ISF (ločene proračunske postavke za evropska in nacionalna sredstva oziroma prispevek Skupnosti in slovenska udeležba). Pooblaščeni organ za izvajanje finančnih transakcij med EU in nacionalnim proračunom (v nadaljevanju DAF) delež prispevka Skupnosti na podlagi naloga za prenos sredstev povrne iz posameznega EU podračuna sklada (A - Sklad za azil, migracije in vključevanje; IB - Sklad za notranjo varnost - Meje [ISF Borders]; IP - Sklad za notranjo varnost - Policijsko sodelovanje, tveganja in krize [ISF Police]) v nacionalni proračun.

Projekti, ki se financirajo iz skladov AMIF in ISF, se praviloma financirajo **iz virov in v razmerjih kot sledi**:

1. Projekti v okviru posebnih ciljev nacionalnih programov skladov AMIF in ISF se financirajo iz sredstev skladov v višini 75% upravičenih stroškov (pri zaokroževanju na decimalke se upošteva zaokroževanje navzdol tako, da ne presega navedenih %) in sredstev proračuna RS – slovenske udeležbe v višini 25% (pri zaokroževanju na decimalke se upošteva zaokroževanje navzgor).
2. Projekti v okviru specifičnih ukrepov nacionalnih programov skladov AMIF in ISF se financirajo iz sredstev skladov v višini 90% upravičenih stroškov (pri zaokroževanju na decimalke se upošteva zaokroževanje navzdol tako, da ne presega navedenih %) in sredstev proračuna RS – slovenske udeležbe v višini 10% (pri zaokroževanju na decimalke se upošteva zaokroževanje navzgor).
3. Operativna podpora v okviru sklada ISF in projekti, ki jih določi EU in zanje tudi dodatno dodeli sredstva, se financirajo iz sredstev skladov v višini 100% upravičenih stroškov.
4. Tehnična pomoč za izvajanje skladov AMIF in ISF se financira iz sredstev skladov v višini 100% upravičenih stroškov.

5. DVOJNO FINANCIRANJE

Dvojno uveljavljanje stroškov in izdatkov, ki so že bili povrnjeni iz katerega koli drugega javnega vira, ni dovoljeno. Če je dvojno uveljavljanje stroškov in izdatkov namerno, se bo obravnavalo kot goljufija. V vsakem primeru odgovorni organ od končnega upravičenca zahteva vračilo že izplačanega zneska (so)financiranja s pripadajočimi obrestmi od dneva nakazila do dneva vračila sredstev.

6. PRIHODKI IN NAČELO NEPRIDOBITNOSTI TER NASPROTJE INTERESOV

Projekti, ki jih podpirata sklada AMIF in ISF, morajo biti nepridobitne narave. Če na koncu projekta viri prihodkov, vključno s prejemki, presegajo izdatke, se prispevek iz skladov za projekt ustrezno zmanjša. Vsi viri prihodkov za projekt morajo biti zabeleženi v računovodski evidenci ali davčni dokumentaciji upravičenca ter biti določljivi in nadzorovani.

Prihodke projekta sestavljajo finančni prispevki skladov AMIF in ISF, javni ali zasebni viri, vključno z lastnimi prispevki končnega upravičenca, kot tudi vsi prejemki, ki nastanejo zaradi projekta. Za namene tega pravila prejemki zajemajo prihodke, ki jih projekt prejme v obdobju upravičenosti od prodaje, najemnin, storitev, vpisnin ali drugih enakovrednih prihodkov.

Prispevek Skupnosti, ki izhaja iz uporabe načela nepridobitnosti, se izračuna tako, da se skupni upravičeni stroški zmanjšajo za prispevke tretjih strank in prejemke, ki nastanejo zaradi projekta.

Pri izvajanju projektov, ki jih podpirata sklada AMIF in ISF se morajo izvajalci projektov izogibati kakršnemukoli nasprotju interesov. Nasprotje interesov osebe obstaja, kadar je nepristransko in objektivno opravljanje nalog ali odločanje v okviru izvajanja funkcije ogroženo, zaradi vključevanja osebnega ekonomskega interesa, interesa družinskih članov ali zaradi posebne naklonjenosti ali kakršnih koli drugih interesov povezanih z drugo fizično ali pravno osebo. Končni upravičenci ne smejo sklepati pogodbe s povezanimi družbami, družbami, ki so v lastništvi njihovih družinskih članov ali kjer so sami lastniško vpleteni.

7. DOKAZILA, RAČUNOVODSKA EVIDENCA IN HRAMBA EVIDENC O IZDATKIH

Vsi stroški, ki jih končni upravičenci uveljavljajo v okviru projekta morajo biti plačani, izjeme so določene v poglavjih 8.2 in 8.3.

Dokaz, da je strošek oz. izdatek nastal, sta račun (eRačun) in dokazilo o plačilu upravičenca, ki dokazuje, da je bil račun dejansko plačan (kopija transakcijskega računa upravičenca ali druga knjigovodska listina enakovredne narave). Kadar izkazovanje izdatkov na podlagi uradnih računov ni mogoče, se izdatki izkažejo z računovodskimi listinami ali dokazili enakovredne dokazne vrednosti. Izdatki ustrezajo plačilom, ki jih je izvršil končni upravičenec. Plačila morajo imeti praviloma obliko finančnih transakcij (izjeme so amortizacija, stroški dela, kjer se uporablja standardizirana urna postavka itd.). Ne glede na to, da stroški dela povrnjeni na podlagi standardizirane urna postavke, normativnega izračuna itd. nimajo oblike finančne transakcije, je potrebno dejanske plače osebam, ki so izvajale aktivnosti pred oddajo zahtevka za plačilo ali zahtevka za izplačilo plačati, skladno z nacionalno zakonodajo. Tudi v primeru uveljavljanja amortizacije, morajo biti računi za osnovna sredstva za katera se uveljavlja amortizacija plačani. Gotovinska plačila so mogoča le izjemoma, tj. ko narava projekta ne omogoča izvedbe plačil z uporabo bančnih transakcij, in po vnaprejšnjem dogovoru z odgovornim organom. Za gotovinska plačila je potrebno zagotoviti enakovredno podporno dokumentacijo, poleg tega pa mora končni upravičenec voditi tudi blagajniški dnevnik, iz katerega so razvidna vsa izplačila in vplačila.

Za namen opravljanja upravljalnih preverjanj v skladu s 27. členom Horizontalne uredbe upravičenci ob izdaji zahtevka za izplačilo stroškov predložijo obvezna dokazila (kopije v elektronski obliki), kot so opredeljena v 8. poglavju pravil upravičenosti:

* dokazila o upravičenosti stroška, ki morajo biti verodostojne listine (pravne podlage, dokazila o izvedenem postopku za sklenitev pravnih podlag in druga dokazila potrebna za izstavitev računa);
* računi (eRačun) oz. verodostojne knjigovodske listine;
* dokazila o plačilu.

Končni upravičenec ob dokazovanju ustreznosti stroška oz. izdatka priloži vsa dokazila zahtevana s pravno podlago, ki so pogoj za plačilo računa oziroma dokazila, potrebna, da se strošek potrdi kot upravičen.

Končni upravičenec priloži ustrezna dokazila vezana na postopke na podlagi katerih so bile posamezne pravne podlage sklenjene, tudi če je šlo za skupna javna naročila.

Vsi izdatki morajo biti opredeljivi in preverljivi, zlasti:

* zabeleženi morajo biti v računovodskih evidencah končnega upravičenca;
* določeni morajo biti v skladu z veljavnimi računovodskimi standardi, ki veljajo v Republiki Sloveniji, ter določeni v skladu z običajnimi praksami stroškovnega računovodstva končnega upravičenca in
* prijavljeni morajo biti v skladu z zahtevami veljavne davčne in socialne zakonodaje.

V primeru pobota (kompenzacije), ki se izvaja za zapadle poslovne terjatve in obveznosti, mora končni upravičenec pri plačilu s pobotom z verodostojnimi listinami izkazati zapadlo terjatev, ki jo uveljavlja pri pobotu, tudi če ne obstaja neposredna povezava s projektom, ki je sofinanciran iz AMIF in ISF. Kot ustrezno dokazilo za upravičenost izdatka je treba priložiti spodaj navedena dokazila.

a) Pri pobotih, ki jih izvedejo upniki/dolžniki sami:

* račun,
* medsebojni sporazum o pobotu, s potrdilom vseh udeleženih, ki mora vsebovati najmanj: številko računov, ki se zapirajo, znesek za katerega se zapira posamezni račun, datum izdaje in zapadlosti računa,
* dokazilo o verodostojnosti terjatev upravičenca.

b) Pri pobotih, ki so izvršeni preko pooblaščene organizacije (obvezni ali prostovoljni pobot):

* račun,
* izpis prijave pobota in poročilo o rezultatih pobota (iz dokumentov morajo biti razvidne številke računov in zneski, za katere se le-ti zapirajo),
* dokazilo o verodostojnosti terjatev upravičenca.

Končni upravičenci in druga telesa, ki so udeležena v izvajanje projektov, sofinanciranih iz skladov AMIF in ISF, vodijo ločeno računovodstvo ali ustrezno računovodsko kodo za vse poslovne dogodke v zvezi z izvedbo projekta.

Originalna dokazila hranijo končni upravičenci še 10 let po zaključku projekta, zagotovljen mora biti vpogled v dokumentacijo za potrebe preverjanj in revizij. Hramba in obdelava takih evidenc morata biti v skladu z nacionalno zakonodajo o varstvu podatkov.

8. KATEGORIJE UPRAVIČENIH STROŠKOV NA RAVNI PROJEKTA

8.1 Neposredni upravičeni stroški

Neposredni upravičeni stroški za projekt so tisti stroški, ki so ob ustreznem upoštevanju splošnih pravil upravičenosti, določljivi kot posebni stroški, neposredno povezani z izvajanjem projekta. Neposredni stroški so vključeni v oceno celotnega proračuna projekta.

Z namenom zmanjšanja administrativnega bremena, povezanega s preverjanji in revizijami se stroški, ki so manjši od 20 EUR (vrednost posameznega računa oziroma dela računa upravičenega za povračilo na projektu), ne upoštevajo kot neposredni upravičeni stroški, ampak jih lahko končni upravičenec uveljavlja v okviru posrednih upravičenih stroškov (pavšalno financiranje). Omenjena omejitev velja za vse končne upravičence, razen za nevladne organizacije oziroma organizacije, ki izvajajo projekte vezane na javne razpise ter projekte tehnične pomoči.

Ne glede na v nadaljevanju opisana dokazila pod posameznimi kategorijami stroškov, lahko odgovorni organ pred potrditvijo posameznega izdatka ali v okviru kontrol na kraju samem zahteva tudi dodatna dokazila. Prav tako, morajo končni upravičenci priložiti tudi dokazila, ki so zahtevana s pravno podlago in so ključna za odobritev in izplačilo posameznega računa.

Dokazovanje upravičenosti stroškov oziroma izdatkov je dolžnost končnega upravičenca.

V primeru nepravilnosti, ki pomenijo kršitev pravil o javnih naročilih, veljavnih za naročila, ki se sofinancirajo iz proračuna Unije in za katere velja metoda deljenega upravljanja, lahko odgovorni organ pri določanju finančnih ukrepov uporablja stopnje popravkov določene v Smernicah za določitev finančnih popravkov izdatkov, ki jih financira Unija v okviru deljenega upravljanja, zaradi neskladnosti s pravili o javnih naročilih[[1]](#footnote-1).

8.1.1 Stroški dela (A)

Kot **stroški dela na projektu** se razumejo stroški dela (kategorija A) kamor sodi delo na podlagi pogodbe o zaposlitvi. Možno je tudi delo na podlagi drugih oblik kot je delo po podjemni pogodbi, avtorski pogodbi, dopolnilno delo stroški povezani z delom prostovoljcev ali delo na podlagi študentske napotnice, kar sodi pod kategorijo F.

**Stroški vodenja projekta** lahko znašajo največ 20% vseh stroškov dela na projektu. Pod stroške vodenja sodijo stroški povezani z načrtovanjem, vodenjem in upravljanjem projekta, kot tudi pripravo poročil, zahtevkov za izplačilo/povračilo in podobno.

Neposredni stroški osebja so upravičeni samo za osebe, ki imajo ključno in neposredno vlogo v projektu, kot so projektni vodje in drugo osebje, ki izvaja operativne oz. vsebinske aktivnosti projekta. Osebje, za katero se uveljavljajo stroški dela na projektu, mora imeti s končnim upravičencem sklenjeno pogodbo o delovnem razmerju.

Stroški za druge člane osebja v organizaciji končnega upravičenca, ki imajo samo podporno vlogo (kot so generalni direktor, prokurist, finančnik, računovodja, podpora pri naročanju, kadrovska podpora, podpora informacijske tehnologije, administrator, receptor itd.), niso upravičeni kot neposredni stroški in se štejejo za **posredne stroške** (glej poglavje 8.2).

Stroški za osebje se podrobno opredelijo v načrtovanem proračunu, pri čemer je treba navesti naloge in število osebja.

V primeru mednarodnih organizacij lahko upravičeni stroški za osebje vključujejo sredstva za kritje stroškov predpisanih obveznosti in drugih upravičenih stroškov v zvezi s plačo.

Ustrezni stroški za plače osebja javnih organov so upravičeni do mere, do katere so povezani s stroški za izvajanje aktivnosti projekta, ki jih ustrezni javni organ ne bi izvajal, če ne bi bilo zadevnega projekta. To osebje se začasno premesti ali dodeli za izvajanje projekta s pisnim sklepom končnega upravičenca.

Stroški dela za osebje, dodeljeno projektu, tj. plače, prispevki za socialno varnost in drugi predpisani stroški, so upravičeni, če ne presegajo povprečnih stopenj glede običajne politike plač končnega upravičenca. Kot stroški plač so upravičeni tudi zakonsko določeni dodatki, ki jih delodajalci morajo izplačati delavcem oz. dodatki določeni s kolektivnimi pogodbami. Kadar je to primerno, lahko ta številka vključuje vse prispevke, ki jih običajno krije delodajalec, vendar ne sme vključevati nobenih dodatkov, stimulativnih plačil ali shem soudeležbe pri dobičku. Dajatve, davki ali stroški (zlasti neposredni davki in prispevki za socialno varnost iz plač), ki izhajajo iz projektov, sofinanciranih iz skladov AMIF in ISF, predstavljajo upravičene stroške le, če jih dejansko in dokončno nosi končni upravičenec.

Za osebje na projektu ali druge osebe, ki so pri končnem upravičencu v rednem delovnem razmerju ni mogoče (hkrati za isto časovno obdobje) uveljavljati tudi stroškov dela preko drugih oblik dela kot sta npr. podjemna oz. avtorska pogodba.

Zaposleni lahko dela na projektu polni delovni čas ali le del delovnega časa. Polni delovni čas pomeni osem ur na dan, pet dni v tednu, kar v povprečju znese 174 ur v mesecu. V primeru, da ima oseba sklenjeno pogodbo o zaposlitvi (bodisi za določen ali nedoločen čas) in dela na projektu polni delovni čas, so upravičeni stroški njegova plača ter druga povračila stroškov v zvezi z delom v celoti. V primeru, da dela oseba le določen delež na projektu, so stroški in druga povračila v zvezi z delom upravičena le v določenem deležu.

Dopolnilno delo v skladu z Zakonom o delovnih razmerjih je ena od oblik pogodbe o zaposlitvi in kot taka upravičena do sofinanciranja, pri čemer mora biti s pogodbo o zaposlitvi za opravljanje dopolnilnega dela natančno opredeljen način uresničevanja pravic in obveznosti iz tega delovnega razmerja glede na pravice in obveznosti delavca.

Upravičeni stroški zajemajo:

* plače z vsemi pripadajočimi davki in prispevki delavca in delodajalca – v celoti ali pa v deležu dela na projektu;
* povračila stroškov v zvezi z delom (prehrana med delom, prevoz na delo in z dela) – v celoti ali pa v deležu dela na projektu;
* povračila in nadomestila (npr. boleznine do 30 dni), če delodajalec ne povrne stroškov dela iz drugih virov;
* drugi osebni prejemki v skladu z veljavno zakonodajo (regres za letni dopust, sorazmerni delež odpravnine v skladu z 79. členom ZDR-1, ipd., v primeru delnega dela na projektu v sorazmernem deležu);
* dodatki oz. povračila določeni z zakonodajo ali kolektivnimi pogodbami pri napotitvah delavcev na delo v tujini;
* premije kolektivnega dodatnega pokojninskega zavarovanja in ODPZ-obvezno dodatno pokojninsko zavarovanje (če je za delodajalca zakonsko obvezno) ter prispevki za poškodbe pri delu;
* nadurno delo v skladu z zakonodajo, ki ureja delovna razmerja

Stroški, ki niso upravičeni do sofinanciranja, so:

* prispevki za druge zavarovalne premije, ki **niso** zakonsko določene, kot npr. življenjska, nezgodna in druga zavarovanja, drugo dodatno zdravstveno in pokojninsko zavarovanje, prostovoljno zavarovanje;
* odpravnine (razen v primerih iz prejšnjega odstavka);
* solidarnostne pomoči;
* različne bonitete;
* letne stimulacije in druge nagrade;
* jubilejne nagrade;
* vsa ostala povračila, ki jih prejme delodajalec iz drugih virov (povračilo za nego in spremstvo, povračilo za udeležbo zaposlenega na krvodajalstvu).

8.1.1.1 Stroški dela za pravne osebe javnega prava (neposredna dodelitev)

V kolikor je končni upravičenec **javni organ oz. pravna oseba javnega prava**, so stroški dela upravičeni le v primerih, ko je oseba:

* zaposlena pri končnem upravičencu samo za namene izvajanja zadevnega projekta;
* zaposlena pri končnem upravičencu in opravlja naloge, ki so izključno povezane z izvajanjem projekta, na podlagi plačila nadurnega dela, ali je začasno dodeljena z ustrezno dokumentirano odločbo organizacije za naloge, ki so izključno povezane z izvajanjem projekta in niso del njenega običajnega dela.

Če zaposleni dela na projektu le del delovnega časa, se strošek dela obračuna v proporcionalnem deležu, z upoštevanjem obsega opravljenega dela. V tem primeru je osnova za določanje upravičenih izdatkov **mesečno poročilo o opravljenem delu** (Priloga 3) iz katerega je razviden delež opravljenega dela na projektu. Upravičen strošek dela se izračuna kot zmnožek deleža ur na projektu in bruto bruto plače (celotni strošek delodajalca). Mesečno poročilo o opravljenem delu mora biti vodeno za posameznika, na mesečni ravni. Zaposlenim, ki so na projekt dodeljeni za 100 % delovni čas, ni potrebno izpolnjevati mesečnega poročila o opravljenem delu.

Število efektivnih ur ne sme presegati omejitev, ki jih določa nacionalna zakonodaja (izjema od tega je dopolnilno delo v skladu z zakonom o visokem šolstvu in podobnimi zakoni).

|  |
| --- |
| Dokazila o zaposlitvi in opravljenem delu:   * + izjava o pravilnosti izvedbe postopka zaposlitve in sklenitve pogodbe o zaposlitvi (za nove zaposlitve oseb financiranih iz skladov za potrebe projektov) –Priloga 4;   + pogodba o zaposlitvi in pripadajoči aneksi, vezani na spremembe, ki vplivajo na upravičene stroške dela;   + sklep/odločba za delo na projektu (če je smiselno);   + sklep/odreditev za povečan obseg dela, pripravljenosti na delo in nadurno delo (kadar se nanaša na delo na projektu);   + poročilo o opravljenem nadurnem delu ali pripravljenosti na delo;   + mesečno poročilo o opravljenem delu, ki ga predpiše odgovorni organ (ko stroški dela niso 100% financirani iz sredstev skladov) – Priloga 3;   + izpis evidence ur.   Dokazila o višini izplačil:   * + obračunski list za posamezni mesec;   + dokazilo o izplačilu plače je izpis DPS 06-22-01 ali izpis iz TRR ali UJPnet potrdilo o nakazilu. V primeru skupnega dokazila/nakazila za več zaposlenih je potrebno priložiti seznam, iz katerega je razviden skupni znesek nakazila in posamezni zneski za osebe za katere se uveljavlja plača kot upravičen strošek;   + obvestilo/dokazilo o priznani višini refundacije bruto nadomestil plače, kadar so nadomestila delodajalcu povrnjena iz drugih virov (npr. nega, spremstvo, odsotnost od dela nad 30 dni, krvodajalstvo). |

8.1.1.2 Stroški dela za osebe zasebnega prava (javni razpis)

V kolikor je končni upravičenec **oseba zasebnega prava**, kot so nevladne organizacije in druge organizacije, ki izvajajo projekte v skladu z načelom nepridobitnosti, so stroški dela upravičeni le v primerih, ko je oseba:

* zaposlena pri končnem upravičencu samo za namene izvajanja zadevnega projekta;
* zaposlena pri končnem upravičencu in opravlja naloge, ki so izključno povezane z izvajanjem projekta, na podlagi plačila nadurnega dela, ali je začasno dodeljena z ustrezno dokumentirano odločbo organizacije za naloge, ki so izključno povezane z izvajanjem projekta in niso del njenega običajnega dela.

Strošek dela se lahko upravičuje na naslednje tri načine in sicer:

* Uveljavljanje **dejanskih stroškov plač** na podlagi opravljenih (efektivnih) ur v posameznem mesecu: Osnova je bruto bruto plača - celotni strošek delodajalca, ki se ji doda mesečni sorazmerni delež regresa. Regres se uveljavlja v dvanajstinah, in sicer od izplačila naprej. Regres za mesece dela na projektu pred izplačilom se lahko uveljavlja za nazaj, v kolikor to omogoča obdobje upravičenosti in poročanja. V kolikor pravna podlaga projekta navzgor omejuje bruto bruto urno postavko, se pri izračunu končne urne postavke upošteva kot osnova za izplačilo bruto bruto urna postavka, ki se ji doda sorazmerni delež plačanih odsotnosti glede na število opravljenih ur na projektu (prazniki, letni dopust, boleznine v breme delodajalca) in regresa.
* Na podlagi **normativnega izračuna** (npr. standardne lestvice stroškov na enoto ali standardni strošek na enoto -SSE) tako, da se upošteva povprečni mesečni fond ur (npr. tako, da se zadnji evidentirani letni bruto stroški za zaposlene delijo s 1.720 urami). Normativni izračun mora temeljiti na metodologiji, ki je določena na začetku izvajanja projekta in se uporablja do konca. Izbor metodologije odobri odgovorni organ, DAC pa v postopku izbora izvajalca potrdi pravilnost izračuna. Obrazložitev uveljavljanja stroškov dela na omenjeni način je podana v Prilogi 7.
* Na podlagi **standardizirane urne postavke za delo**, ki jo določi odgovorni organ. Obrazložitev uveljavljanja stroškov dela na omenjeni način je podana v Prilogi 6.

Način po katerem se bodo uveljavljali stroški dela izbere vodja projekta v sodelovanju z odgovornim organom in DAC ter je vključen v razpisno dokumentacijo za javni razpis.

Delež uveljavljanih ur na projektu v posameznem mesecu mora biti skladen z običajno prakso in porazdelitvijo delovnih nalog zaposlenega. V primeru, da odgovorni oz. pooblaščeni organ ugotovi, da je število uveljavljanih ur nesorazmerno ali nerazumsko visoko glede na običajno uveljavljane delovne obveznosti, se lahko upravičen strošek plač sorazmerno zniža na podlagi analize preteklih podatkov (npr. če zaposleni, ki ni polno zaposlen na projektu, v danem mesecu opravi le en dan delovne obveznosti in ta dan v celoti uveljavlja kot delo na projektu, preostanek delovnih dni pa odpade na letni dopust, stroškov plače za ta mesec ni mogoče uveljavljati v celoti).

Število efektivnih ur ne sme presegati omejitev, ki jih določa nacionalna zakonodaja (izjema od tega pravila je dopolnilno delo).

*Stroški dela na podlagi dejanskih stroškov dela*

|  |  |  |
| --- | --- | --- |
| Dokazila o zaposlitvi in opravljenem delu:   * + izjava o pravilnosti izvedbe postopka zaposlitve in sklenitve pogodbe o zaposlitvi (za nove zaposlitve oseb financiranih iz skladov za potrebe projektov) –Priloga 5;   + pogodba o zaposlitvi, ki dokazuje obstoj in vrsto delovnega razmerja oz. delež dela na projektu in naloge v okvire le-te;   + aneks ali sklep za dodelitev osebe na projekt, ki določa delež dela na projektu (če je smiselno) in naloge v okvire le-te; sklep/odreditev za nadurno delo ali pripravljenost na delo (kadar se nanaša na delo na projektu);   + poročilo o opravljenem nadurnem delu ali pripravljenosti na delo;   + mesečna časovnica, ki jo predpiše odgovorni organ (Priloga 1), in izpis evidence ur. V časovnico se navede službene poti in odsotnosti (koriščenje letnega dopusta, bolniške odsotnosti itd);   + poročilo o opravljenih delovnih nalogah (kadar je zahtevano s pogodbo o izvajanju projekta).   Dokazila o višini izplačil:   * + plačilni list ali obračunski list za posamezni mesec;   + obračunski list stroškov dela, ki ga predpiše odgovorni organ (iz aplikacije MIGRA II –Priloga 2);   + dokazilo o izplačilu neto plače (npr. izpis iz TRR) iz katerega je razviden znesek za posamezno osebo;   + dokazila o plačilu davkov in prispevkov:  |  |  | | --- | --- | | *Možnost A:*   * + individualni REK-1 obrazec;   + (skupni) REK-1 – Obračun davčnih odtegljajev za dohodke iz delovnega razmerja (v primeru skupnih plačil davkov in prispevkov);   + izpis iz TRR o plačilu davkov in prispevkov FURS-u. | *Možnost B:*   * dokazilo FURS-a o plačanih prispevkih in davkih. | |

*Stroški dela na podlagi standardizirane urne postavke za delo ali normativnega izračuna*

|  |
| --- |
| Dokazila:   * + izjava o pravilnosti izvedbe postopka zaposlitve in sklenitve pogodbe o zaposlitvi (za nove zaposlitve oseb financiranih iz skladov za potrebe projektov) –Priloga 5;   + pogodba o zaposlitvi, ki dokazuje obstoj in vrsto delovnega razmerja oz. delež dela na projektu in naloge v okvire le-te;   + aneks ali sklep za dodelitev osebe na projekt, ki določa delež dela na projektu (če je smiselno) in naloge v okvire le-te;   + časovnica, ki jo predpiše odgovorni organ ali evidenca opravljenega dela z obračunom stroška dela za posamezno osebo;   + obračunski list stroškov dela, ki ga predpiše odgovorni organ (iz aplikacije MIGRA II –Priloga 2);   + druga dokazila določena v prilogi 6 in prilogi 7. |

8.1.2 Potni stroški (kategorija B)

Povračila za stroške povezane s službenimi potovanji v Republiki Sloveniji ali tujini, ki nastanejo zaradi potreb izvajanja aktivnosti povezanih s projektom, lahko končni upravičenci uveljavljajo samo za osebe, ki imajo pri njem sklenjeno pogodbo o zaposlitvi.

Za zunanje sodelavce je potrebno stroške prevoza v državi ali v tujini, stroške kotizacij, nastanitev in podobne stroške vključiti v pogodbo, ki je sklenjena z njimi. Enako velja v primeru stroškov poti za vabljene izvajalce predavanj, delavnic, izobraževanj ali usposabljanj. V tem primeru se stroški uveljavljajo v kategoriji - drugi neposredni stroški (kategorija F).

Povračilo stroškov za vabljene udeležence sestankov, izobraževanj in usposabljanj se izračunajo na podlagi pravil, ki jih določa slovenska zakonodaja in sodijo pod kategorijo - drugi neposredni stroški (kategorija F).

Potni stroški so upravičeni na podlagi dejansko nastalih stroškov. Stopnje povračila temeljijo na najcenejši obliki javnega prevoza oz. časovni in ekonomski smotrnosti izbire prevoznega sredstva. Letalski prevozi se praviloma dovolijo samo za potovanja, daljša od 800 km (povratno potovanje), ali ko geografska oddaljenost namembnega kraja ali okrnjene povezave med kraji upravičuje potovanje z letalom. Hraniti je treba vstopne kupone. V primeru prevoza z lastnim vozilom se stroški običajno povrnejo na podlagi cen uporabe javnega prevoza ali na podlagi stopenj kilometrine v skladu z objavljenimi uradnimi pravili oz. stopenj kilometrine, ki jih uporablja končni upravičenec.

Pravilo je, da je treba izbrati najbolj ekonomičen način prevoza in bivanja. Dnevnice za potovanja in nastanitev so upravičen strošek, če jih končni upravičenec zaposlenim tudi povrne (izplača).

Če oseba potuje s svojim avtomobilom, se lahko stroški za prevoz priznajo skladno z veljavno zakonodajo za javni sektor oziroma zasebni sektor, vezano na povračila stroškov službenih poti.

Potni stroški so upravičeni na podlagi dejansko nastalih stroškov, kamor spadajo dnevnice, stroški nastanitve, parkirnine, potni stroški lokalnega (vključno s taksiji) in mednarodnega prometa doma in v tujini ter kotizacija za udeležbo na dogodkih. Višina dnevnice je opredeljena po nacionalni zakonodaji in predstavljajo izključno nadomestilo za prehrano. Vsi ostali potni stroški so upravičeni na podlagi dokazil o nastalih stroških in izdatkih.

Strošek nakupa tedenske/desetdnevne vinjete je lahko upravičen strošek le v primeru, da je namenjen izključno službenemu potovanju povezanem s projektom (letne, polletne in mesečne vinjete praviloma niso upravičen strošek, razen v primerih, ko je nakup vinjete za daljše obdobje zaradi večjega števila potovanj v daljših časovnih obdobjih gospodarnejši od nakupa tedenske/desetdnevne vinjete).

Stroški amortizacije in drugi stroški vzdrževanja uporabe službenih avtomobilov, niso upravičeni do sofinanciranja.

Za vsako osebo posebej in vsako potovanje se predloži pravilno izpolnjen potni nalog z vsemi dokazili o nastalih stroških (hotelski račun, vozovnica itd.). Potovanje in njegov namen morata biti razvidna tudi v časovnici (za osebe zasebnega prava) oz. mesečnem poročilu o opravljenem delu osebe ki uveljavlja potne stroške (v primeru, da je delno zaposlena na projektu).

|  |
| --- |
| Dokazila (potni nalog):   * + pravilno izpolnjen potni nalog, vključno z obračunom potnih stroškov, s priloženimi vsemi računi oz. dokazili za nastale stroške (hotel, vozovnica, plačilo parkirnine, cestnina, tunelnina, itd.);   + izpis razdalje med kraji za obračun kilometrine na podlagi spletne aplikacije, ki jo organizacija običajno uporablja);   + kopije dokazil o namenu in udeležbi (vabilo, zapisnik, lista prisotnosti, poročilo o službeni poti itd.);   + dokazilo o izplačilu potnih stroškov.   Druga dokazila povezana s službeno potjo:   * + račun za nakup letalske karte, postopek za sklenitev pravne podlage, pravna podlaga za izdajo računa ali izkaz ekonomskega in/ali optimalnega izbora, druga dokazila (vstopni kuponi itd.) in dokazilo o plačilu;   + račun za kotizacijo za udeležbo na dogodku, pravna podlaga za izdajo računa in dokazilo o plačilu;   + druga dokazila, postopki za sklenitev pravnih podlag, pravne podlage, računi;   + dokazila o plačilu. |

8.1.3 Oprema in neopredmetena sredstva (kategorija C)

Zakup, najem ali nakup opreme

Stroški, povezani z nakupom opreme (na podlagi amortizacije kupljenih sredstev, zakupa ali najema), so upravičeni samo, če so bistveni za izvajanje projekta. Oprema ima tehnične značilnosti, ki jih zahteva projekt, in je skladna z veljavnimi merili in standardi.

Pri nakupu opreme se upošteva veljavna Uredba o enotni metodologiji za pripravo in obravnavo investicijske dokumentacije na področju javnih financ (to ne velja za zasebni sektor).

Izbira med zakupom, najemom ali nakupom mora vedno temeljiti na najbolj ekonomični rešitvi.

Izdatki, povezani s posli **najema in zakupa**, so upravičeni do sofinanciranja ob upoštevanju pravil, določenih v Sloveniji, nacionalne zakonodaje in prakse ter trajanja najema ali zakupa za namene projekta. Upravičen je znesek za zakup, ki ga zakupnik plača zakupodajalcu in je dokazan s potrjenim računom ali knjigovodsko listino enake dokazne vrednosti. Zakupnik mora predvsem dokazati, da je bil zakup oz. najem stroškovno najbolj učinkovit način za uporabo opreme.

Če zakup ali najem nista možna zaradi kratkotrajnosti projekta ali hitre amortizacije opreme, je nakup sprejemljiv in so stroški, povezani z amortizacijo, kakor je opisano spodaj, lahko upravičeni na podlagi nacionalnih pravil o amortizaciji.

Kadar je oprema kupljena pred ali med trajanjem projekta, je upravičen samo delež amortizacije opreme, ki ustreza trajanju uporabe za namene projekta in stopnji dejanske uporabe za namene projekta. Delež amortizacije se izračuna v skladu z nacionalnimi računovodskimi pravili, pri čemer morajo biti izdatki vključeni v bilanco stanja ali seznam osnovnih sredstev.

Oprema, ki je bila kupljena pred trajanjem projekta, vendar se uporablja za namene projekta, je upravičena na podlagi amortizacije. Celotni stroški amortizacije so upravičeni, kadar je trajanje projekta enako ali daljše kot amortizacijska doba. Amortizacija se obračunava proporcionalno v vsakem ustreznem periodičnem poročilu. Stroški amortizacije sredstev nikoli ne morejo preseči njihove nabavne vrednosti. Ti stroški niso upravičeni, če je bila oprema prvotno kupljena z donacijo Skupnosti.

V primerih, ko to dopušča specifičnost vsebine projekta in je nakup opreme neposredno povezan s cilji ter namenom projekta, je upravičen izdatek polna nabavna cena. V nasprotnem primeru je upravičen le del stroškov, za kar se izdela ključ za delitev stroškov, ki mora temeljiti na dejanskih in preverljivih podatkih (statističnih, historičnih, itd.)

|  |
| --- |
| Dokazila:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija, ki izkazuje optimalni izbor na podlagi več ponudb oz. dokumentacija postopka sklenitve pogodbe oz. zahtevana v odločitvi o podpori, sklepu o dodelitvi sredstev ali pogodbi o izvajanju projekta;   + pogodba ali naročilnica (z morebitnimi prilogami in finančnimi zavarovanji);   + račun (navedba oznake, tipa opreme, v primeru sestavljenih naprav natančna specifikacija posameznih komponent, ki sestavljajo celoto če je v pogodbi predvideno);   + dokazilo o dobavi opreme oziroma posamezne komponente v primeru sestavljenih naprav (za dobave iz EU: dobavnica, tovorni list; v kolikor gre za uvoz: dobavnica, EUL, tovorni list – če je v pogodbi predvideno);   + prevzemnica/prevzemni zapisnik/komisijski zapisnik);   + dokazilo, da je kupljena oprema nova (razvidno leto izdelave – garancije, certifikati, tehnične specifikacije, potrdila proizvajalcev – če je v pogodbi predvideno);   + druga morebitna dokazila zahtevana s pravno podlago;   + izjava o namenskosti oz. druga enakovredna listina (za kaj se bodo sredstva uporabljala in kdo bo lastnik po koncu projekta – če je v pogodbi predvideno);   + če je primerno, ključ za izračun upravičenega deleža stroškov;   + dokazilo o plačilu;   + v primeru amortizacije so dodatna dokazila:     - 1. izpis iz registra osnovnih sredstev za sredstva, ki se amortizirajo in so predmet sofinanciranja;       2. predstavljena metodologija izračuna amortizacije za obdobje sofinanciranja projekta in načina obračunavanja;       3. izjava, da nakup nepremičnin oz. opreme ni financiran z javnimi sredstvi in da je amortizacija obračunana v skladu z veljavno zakonodajo. |

Vzdrževanje opreme

Vzdrževanje opreme je upravičeno do financiranja, če obstaja jasna povezava med vzdrževanjem in cilji zadevnega projekta. Oprema se uporablja samo za izvajanje projekta. V nasprotnem primeru je upravičen samo tisti delež stroškov, ki ustreza uporabi za namene projekta na podlagi izdelanega ključa delitve stroškov

|  |
| --- |
| Dokazila:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija, ki izkazuje optimalni izbor na podlagi več ponudb oz. dokumentacija postopka sklenitve pogodbe oz. zahtevana v odločitvi o podpori, sklepu o dodelitvi sredstev ali pogodbi o izvajanju projekta;   + pogodba, iz katere je razviden čas trajanja vzdrževanja, opredelitev stroškov, ki so vključeni v znesku vzdrževanja, in vrednost pogodbe (z morebitnimi prilogami in finančnimi zavarovanji);   + če je primerno, ključ za izračun upravičenega deleža stroškov;   + račun in skladno s pravno podlago zahtevana dokazila;   + dokazilo o plačilu. |

Investicije v neopredmetena sredstva

Izdatki za nakup in stroški vzdrževanja neopredmetenih sredstev, ki vključujejo nakup nematerialnega premoženja, pridobitev patentov, nakup licenčne programske opreme ali pridobitev drugih neopredmetenih osnovnih sredstev, so upravičeni do sofinanciranja, če so skladni z namenom in cilji projekta, ki se financira iz skladov AMIF in ISF.

|  |
| --- |
| Dokazila:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija, ki izkazuje optimalni izbor na podlagi več ponudb oz. dokumentacija postopka sklenitve pogodbe oz. zahtevana v odločitvi o podpori, sklepu o dodelitvi sredstev ali pogodbi o izvajanju projekta;   + pogodba ali naročilnica (z morebitnimi prilogami in finančnimi zavarovanji);   + račun in skladno s pravno podlago zahtevana dokazila;   + izjava o namenskosti neopredmetenih sredstev oz. druga enakovredna listina (za kaj se bodo uporabljala in kdo bo njihov lastnik po koncu projekta – če je v pogodbi predvideno);   + dokazilo o plačilu. |

8.1.4 Nepremičnine (kategorija D)

V primeru bodisi nakupa, gradnje, prenove, najema, ali vzdrževanja nepremičnin imajo nepremičnine tehnične značilnosti, ki jih zahteva projekt, in so skladne z veljavnimi merili in standardi.

Nakup zgradb, gradnja ali prenova

Kadar je pridobitev nepremičnin bistvena za izvajanje projekta in jasno povezana z njegovimi cilji, sta nakup nepremičnin, tj. že zgrajenih zgradb, ali gradnja nepremičnin upravičena do sofinanciranja pod spodaj navedenimi pogoji in brez poseganja v uporabo strožjih nacionalnih predpisov:

1. v primeru **nakupa**:
   1. se pridobi potrdilo neodvisnega pooblaščenega cenilca ali ustrezno pooblaščenega uradnega organa, ki ugotovi, da nakupna cena ne presega tržne vrednosti (gospodaren nakup), in bodisi potrdi, da so nepremičnine v skladu z nacionalnimi predpisi, bodisi natančno navede točke, ki niso skladne in jih končni upravičenec namerava odpraviti v okviru projekta;
   2. nepremičnine niso bile kupljene z donacijo Skupnosti kadar koli pred izvajanjem projekta;
2. v primeru **gradnje**:
   1. so pridobljena vsa dovoljenja za gradnjo nepremičnine, razen v primeru gradnje po FIDIC rumeni knjigi;
   2. upošteva se veljavna Uredba o enotni metodologiji za pripravo in obravnavo investicijske dokumentacije na področju javnih financ (to ne velja za zasebni sektor);
   3. upošteva se zakonodaja in predpisi s področja graditve objektov;
   4. če zemljišče, na katerem bo stavba zgrajena, ni v lasti upravičenca, je med upravičencem in lastnikom zemljišča sklenjena pogodba o najemu, pogodba o ustanovitvi stavbne pravice ali koncesijska pogodba (s trajanjem najmanj 5 let po zaključku projekta);
   5. izbor izvajalcev je izveden skladno s postopki javnega naročanja, če je upravičenec naročnik po zakonu, ki ureja javno naročanje.
3. nepremičnine se morajo uporabljati izključno za namen, naveden v projektu, za obdobje najmanj petih let po datumu zaključka projekta;
4. upravičen je le tisti delež amortizacije teh sredstev, ki ustreza trajanju uporabe za namene projekta in stopnji dejanske uporabe za namene projekta; amortizacija se izračuna v skladu z nacionalnimi računovodskimi pravili, pri čemer morajo biti izdatki vključeni v bilanco stanja ali seznam osnovnih sredstev. Amortizacija se obračunava proporcionalno v vsakem ustreznem periodičnem poročilu. Stroški amortizacije sredstev nikoli ne morejo preseči njihove nabavne vrednosti.

V okviru izdatkov za nakup nepremičnine davek na nepremičnine ni upravičen strošek.

Izdatki za gradnje lahko vključujejo plačila za vse dejavnosti v zvezi s pripravo in izvedbo gradbenih del, vključno s projektno in investicijsko dokumentacijo.

|  |
| --- |
| Dokazila v primeru **nakupa** nepremičnin:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija, ki izkazuje optimalni izbor na podlagi več ponudb oz. dokumentacija postopka sklenitve pogodbe oz. zahtevana v odločitvi o podpori, sklepu o dodelitvi sredstev ali pogodbi o izvajanju projekta;   + potrdilo neodvisnega pooblaščenega cenilca ali ustrezno pooblaščenega uradnega organa;   + kopija overjene kupoprodajne pogodbe v obliki notarskega zapisa oz. v drugih primerih s podpisom, overjenim pri notarju, tako da je primerna za vknjižbo v zemljiško knjigo;   + izpis iz zemljiške knjige, ki ne sme biti starejši od enega meseca od predložitve zahtevka za izplačilo oz. zahtevka za povračilo, iz katerega je razvidno, da je predlog vložen oziroma potrjen in da ni nobenega drugega predloga za vpis v zemljiško knjigo, ki bi imel prednostni vrstni red in bi predlagatelju onemogočal vknjižbo lastninske pravice brez bremen;   + izjava s podpisom in žigom odgovorne osebe upravičenca, da za zgradbo, ki je predmet nakupa, v zadnjih desetih letih ni bilo dodeljenih javnih nepovratnih sredstev ali nepovratnih sredstev Skupnosti, ki bi pomenila dvojno financiranje;   + dokazilo o plačilu kupnine. |

|  |
| --- |
| Dokazila v primeru **gradnje ali prenove nepremičnin**:   * + dokazilo o lastništvu zemljišč, kopija sklenjene pogodbe o najemu, pogodbe o ustanovitvi stavbne pravice ali koncesijske pogodbe;   + gradbena dovoljenja;   + dokumentacija v postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija postopka sklenitve pogodbe oz. dokumentacija, zahtevana v odločitvi o podpori, sklepu o dodelitvi sredstev ali pogodbi o izvajanju projekta;   + pogodba o gradbenih delih (z morebitnimi prilogami in finančnimi zavarovanji);   + potrjene posamezne gradbene situacije (računi s specifikacijami opravljenih dejavnosti in porabljenega materiala);   + končno poročilo/končna izjava (če je v pogodbi predvidena);   + uporabno dovoljenje ali potrdilo o prevzemu;   + dokazilo o plačilu situacij. |

|  |
| --- |
| Dodatna dokazila v primeru uveljavljanja stroškov **amortizacije**:   * + izpis iz registra osnovnih sredstev za sredstva, ki se amortizirajo in so predmet sofinanciranja;   + predstavljena metodologija izračuna amortizacije za obdobje sofinanciranja projekta in načina obračunavanja;   + izjava, da nakup nepremičnin oz. opreme ni bil financiran z javnimi sredstvi in da je amortizacija obračunana v skladu z veljavno zakonodajo. |

Najem

Najem nepremičnin je upravičen do financiranja, če obstaja jasna povezava med najemom in cilji zadevnega projekta pod spodaj navedenimi pogoji:

1. nepremičnine niso bile kupljene z donacijo Skupnosti;
2. nepremičnine se uporabljajo samo za izvajanje projekta. V nasprotnem primeru je upravičen samo tisti delež stroškov, ki ustreza uporabi za namene projekta.

|  |
| --- |
| Dokazila:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija, ki izkazuje optimalni izbor na podlagi več ponudb oz. dokumentacija postopka sklenitve pogodbe oz. zahtevana v odločitvi o podpori, sklepu o dodelitvi sredstev ali pogodbi o izvajanju projekta; najemna pogodba, iz katere je razviden čas trajanja najema, specifikacija najetih prostorov, opredelitev stroškov, ki so vključeni v znesku najemnine, in vrednost pogodbe (z morebitnimi prilogami in finančnimi zavarovanji);   + če je primerno, ključ za izračun upravičenega deleža stroškov;   + račun in skladno s pravno podlago zahtevana dokazila o opravljeni storitvi;   + dokazilo o plačilu. |

Vzdrževanje nepremičnin

Vzdrževanje nepremičnin je upravičeno do sofinanciranja, če obstaja jasna povezava med vzdrževanjem in cilji zadevnega projekta. Nepremičnine se uporabljajo samo za izvajanje projekta. V nasprotnem primeru je upravičen samo tisti delež stroškov, ki ustreza uporabi za namene projekta.

|  |
| --- |
| Dokazila:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija, ki izkazuje optimalni izbor na podlagi več ponudb oz. dokumentacija postopka sklenitve pogodbe oz. zahtevana v odločitvi o podpori, sklepu o dodelitvi sredstev ali pogodbi o izvajanju projekta;   + pogodba, iz katere je razviden čas trajanja vzdrževanja, opredelitev stroškov, ki so vključeni v znesku vzdrževanja, in vrednost pogodbe (z morebitnimi prilogami in finančnimi zavarovanji);   + če je primerno, ključ za izračun upravičenega deleža stroškov;   + račun in skladno s pravno podlago zahtevana dokazila o opravljeni storitvi oz. dobavi blaga;   + dokazilo o plačilu. |

8.1.5 Potrošni material, zaloge in splošne storitve (kategorija E)

Stroški za potrošni material, blago, zaloge in splošne storitve so upravičeni, če so opredeljivi in neposredno potrebni za izvajanje projekta.

|  |
| --- |
| Dokazila:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija, ki izkazuje optimalni izbor na podlagi več ponudb oz. dokumentacija postopka sklenitve pogodbe oz. zahtevana v odločitvi o podpori, sklepu o dodelitvi sredstev oz. pogodbi o izvajanju projekta;   + pogodba ali naročilnica, iz katere je razvidna vrsta blaga ali storitve, dobavni roki, roki za izvedbo, opredelitev stroškov in vrednost (z morebitnimi prilogami in finančnimi zavarovanji);   + uradni cenik, če gre za storitve, ki jih opravljajo osebe javnega prava (kadar je smiselno);   + račun in skladno s pravno podlago zahtevana dokazila o opravljeni storitvi oz. dobavi blaga;   + dokazilo o plačilu. |

8.1.6 Drugi neposredni stroški (kategorija F)

Sklepanje pogodb s podizvajalci

Na splošno morajo biti končni upravičenci sposobni sami upravljati in izvajati aktivnosti določene znotraj projektov za doseg zastavljenih ciljev. Višina sredstev za aktivnosti/naloge, ki se v okviru projekta oddajo v podizvajanje, mora biti jasno navedena v prijavi projekta, odločitvi o podpori, sklepu o dodelitvi sredstev oz. pogodbi o izvajanju projekta.

Izdatki, povezani z naslednjimi podizvajalskimi pogodbami, **niso upravičeni** do sofinanciranja Sklada:

1. oddajanje v podizvajanje nalog, povezanih s splošnim vodenjem projekta;
2. oddajanje del podizvajalcem, ki povečuje stroške projekta, ne da bi se povečala njegova sorazmerna vrednost;
3. podizvajalske pogodbe, sklenjene s posredniki ali svetovalci, v katerih je plačilo določeno kot odstotek skupnega stroška projekta, razen če tako plačilo utemelji končni upravičenec s sklicevanjem na dejansko vrednost opravljenega dela ali storitev.

Podizvajalci se v zvezi z vsemi podizvajalskimi pogodbami zavežejo, da revizijskim in nadzornim organom zagotovijo vse potrebne podatke, povezane z dejavnostmi podizvajalca.

|  |
| --- |
| Dokazila za **delo po** **pogodbi o opravljanju storitev**:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija postopka sklenitve pogodbe oz. dokumentacija, zahtevana v odločitvi o podpori, sklepu o dodelitvi sredstev oz. pogodbi o izvajanju projekta v drugih primerih;   + podizvajalska pogodba;   + dokazilo o opravljeni storitvi (npr. poročilo o opravljenih storitvah);   + račun;   + dokazilo o plačilu. |

Stroški za strokovnjake in zunanje sodelavce v zvezi s projektom oz. sofinanciranjem Skupnosti

Upravičeni so stroški storitev, ki jih izvedejo zunanji izvajalci v okviru projekta in so potrebni za uspešno izvedbo projekta ter z njim neposredno povezani. Delo zunanjih sodelavcev ne more biti opredeljeno kot pavšalno plačilo v odstotku neposrednih upravičenih stroškov v skladu s poglavjem 8.2.

Stroški, ki se nanašajo na vsebino projekta in ki jih upravičencu zagotavljajo tretje osebe, lahko vključujejo na primer:

* + svetovalne storitve (pravno, finančno, trženjsko idr. svetovanje);
  + študije o izvedljivosti projektov, projektna dokumentacija, nadzor in investicijski inženiring (po podjemni pogodbi oz. postopku po ZJN);
  + prevajalske storitve, lektoriranje in podobno;
  + storitve izobraževanja in usposabljanja;
  + analize, študije in načrti z informacijskega področja;
  + zunanje revizije;
  + administrativno tehnične storitve;
  + storitve izdelave študij, raziskav, vrednotenj, ocen, strokovnih mnenj in poročil.

Sklepanje podjemnih in avtorskih pogodb s svojimi zaposlenimi (ali zaposlenimi znotraj članic konzorcija) je neupravičen strošek.

|  |
| --- |
| Dokazila za **delo po** **pogodbi o opravljanju storitev**:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija o postopku sklenitve pogodbe oz. dokumentacija, zahtevana v odločitvi o podpori, sklepu o dodelitvi sredstev oz. pogodbi o izvajanju projekta v drugih primerih;   + pogodba o opravljanju storitev;   + dokazilo o opravljeni storitvi (npr. poročilo o opravljenih storitvah);   + račun;   + dokazilo o plačilu. |

|  |
| --- |
| Dokazila za **delo po** **podjemni pogodbi**:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija o postopku sklenitve pogodbe oz. dokumentacija, zahtevana v odločitvi o podpori, sklepu o dodelitvi sredstev oz. pogodbi o izvajanju projekta v drugih primerih;   + podjemna pogodba;   + dokazilo o opravljeni storitvi (npr. poročilo o opravljenih storitvah);   + časovnica opravljenega dela (kadar je to smiselno);   + obračun podjemnega dela in individualni REK-2 obrazec;   + dokazilo o plačilu podjemnega dela in pripadajočih davkov in prispevkov, vključno z REK-2 obrazcem v primeru plačila za več oseb. Za osebe javnega prava je to lahko DPS-06-22-01 in seznam izplačil DSD po NOSD, kjer je razvidna analitika projekta, še posebej kadar se pogodba uveljavlja na več projektih. |
| Dokazila za **delo preko študentskega servisa**:   * + napotnica študentskega servisa;   + poročilo o opravljenem delu (časovnica);   + račun študentskega servisa;   + dokazilo o plačilu. |

|  |
| --- |
| Dokazila za **delo po avtorski pogodbi**:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija postopka sklenitve pogodbe oz. dokumentacija, zahtevana v odločitvi o podpori, sklepu o dodelitvi sredstev oz. pogodbi o izvajanju projekta v drugih primerih;   + avtorska pogodba;   + dokazilo o opravljeni storitvi (odvisno od storitve – avtorski izdelek);   + časovnica opravljenega dela (kadar je smiselno);   + obračun avtorskega dela in individualni REK-2 obrazec;   + dokazilo o plačilu avtorskega dela in pripadajočih davkov in prispevkov, vključno z REK-2 obrazcem v primeru plačila za več oseb. Za osebe javnega prava je to lahko DPS-06-22-01 in seznam izplačil DSD po NOSD, kjer je razvidna analitika projekta, še posebej kadar se pogodba uveljavlja na več projektih. |

Povračilo stroškov vabljenim udeležencem projektnih sestankov, izobraževanj in usposabljanj

Do povračila stroškov so upravičeni vabljeni udeleženci projektnih sestankov, izobraževanj in usposabljanj, v primeru, da je vsebina povezana s cilji, namenom in aktivnostmi projekta, kar je razvidno iz programa ali vabila. Gre za povračilo stroškov osebam, ki s končnim upravičencem nimajo sklenjene pogodbe o rednem, pogodbenem delovnem razmerju ali pogodbe o upravljanju storitev.

Potni stroški so upravičeni samo na podlagi dejansko nastalih stroškov, pri tem je potrebno upoštevati, da se izbere najbolj ekonomičen način prevoza. Temeljijo na najcenejši obliki javnega prevoza oz. časovni in ekonomski smotrnosti izbire prevoznega sredstva. Letalski prevozi se praviloma dovolijo samo za potovanja, daljša od 800 km (povratno potovanje), ali ko geografska oddaljenost ali okrnjene povezave med kraji upravičujejo potovanje z letalom. V primeru prevoza z lastnim vozilom se stroški kilometrine obračunajo na podlagi stopenj kilometrine, ki jih običajno uporablja končni upravičenec. Izračun kilometrov se naredi na podlagi spletne aplikacije, ki jo organizacija običajno uporablja za ta namen. V primeru prevoza s službenim vozilom se povrne stroške na podlagi internih veljavnih cenikov ali stroškovnikov za kalkulacije, ki jih uporablja končni upravičenec.

Višina dnevnic je opredeljena po slovenski nacionalni zakonodaji, ki jo uporablja končni upravičenec -nosilec projekta.

|  |
| --- |
| Dokazila za **povračilo stroškov**:   * + vabilo za projektni sestanek, izobraževanje in usposabljanje;   + izpolnjen obrazec za povračilo;   + ustrezna dokazila (računi), ki so predmet povračila in dokazujejo upravičenost stroškov;   + dokazila o izvedbi dogodka in poročilo udeležbi (poročilo o dogodku, lista prisotnosti, potrdilo o udeležbi itd.);   + dokazilo o plačilu. |

*Povračilo stroškov povezanih s prostovoljnim delom*

Stroški za prostovoljce so upravičeni do povračila v primeru, če jih uveljavlja organizacija, ki je najkasneje do oddaje prvega Zahtevka za izplačilo, vpisana v vpisnik prostovoljskih organizacij, in ima s prostovoljcem sklenjen pisni dogovor o prostovoljskem delu, ki je skladen z določili Zakona o prostovoljstvu. Stroški za povračilo morajo biti skladni z nalogami, ki jih je za organizacijo opravil prostovoljec in vsebinsko povezane z vsebino prijavljenega projekta.

V primeru izplačila nagrad za delo prostovoljcev morajo biti le-te skladne z določili Zakona o prostovoljstvu in vezane na delo na projektu.

|  |
| --- |
| Dokazila za **povračilo stroškov povezanih s prostovoljnim delom**:   * + dogovor o prostovoljskem delu;   + dokazilo o opravljenem delu, časovnica ali poročilo (v primeru, da je zapisano v dogovoru o prostovoljskem delu);   + vsi računi, ki se upoštevajo pri povračilu stroškov;   + dokazilo o izplačilu oz. prejemu povračila. |

*Stroški povezani z organizacijo dogodkov*

Med upravičene stroške povezane z organizacijo dogodkov, posvetov, usposabljanj, delavnic, projektnih sestankov itd. sodijo naslednji stroški:

* najem prostorov in tehnične opreme,
* prehrana,
* pogostitev med odmori,
* nastanitev,
* gradiva (učna)
* didaktični material in
* promocijski material.

V primeru, da dogodke organizira javni organ mora pri tem upoštevati Uredbo o stroških reprezentance in interna pravila organa.

|  |
| --- |
| Dokazila:   * + dokumentacija o postopku oddaje javnega naročila, če je upravičenec naročnik po zakonu, ki ureja javno naročanje) oz. dokumentacija, ki izkazuje optimalni izbor na podlagi več ponudb oz. zahtevana v odločitvi o podpori, sklepu o dodelitvi sredstev ali pogodbi o izvajanju projekta;   + pogodba ali naročilnica, iz katere je razvidna vrsta blaga ali storitve, dobavni roki, roki za izvedbo, opredelitev stroškov in vrednost (z morebitnimi prilogami in finančnimi zavarovanji);   + uradni cenik, če gre za storitve, ki jih opravljajo osebe javnega prava (kadar je smiselno);   + račun ali interni račun ter skladno s pravno podlago zahtevana dokazila o opravljeni storitvi oz. dobavi blaga;   + dokazila o izvedbi dogodka (lista prisotnosti, odločba o izvedbi usposabljanja, poročilo o usposabljanju, potrdilo o udeležbi itd.);   + dokazilo o plačilu. |

Povračilo stroškov tujim predstavnikom, tujim delegatom, za aktivnosti na področju vračanja tujcev (identifikacijski postopki, izdaja ustreznih potovalnih dokumentov,…)

Do povračila stroškov so upravičeni tuji predstavniki v povezavi z aktivnostjo vračanja tujcev. Gre za povračilo stroškov osebam, ki s končnim upravičencem nimajo sklenjene pogodbe o rednem, pogodbenem delovnem razmerju ali pogodbe o upravljanju storitev.

Temeljijo na najcenejši obliki javnega prevoza oz. časovni in ekonomski smotrnosti izbire prevoznega sredstva. Letalski prevozi se praviloma dovolijo samo za potovanja, daljša od 800 km (povratno potovanje), ali ko geografska oddaljenost ali okrnjene povezave med kraji upravičujejo potovanje z letalom. V primeru prevoza z lastnim vozilom se stroški kilometrine obračunajo na podlagi stopenj kilometrine, ki jih običajno uporablja končni upravičenec. Izračun kilometrov se naredi na podlagi spletne aplikacije »Google Maps«. V primeru prevoza s službenim vozilom se povrne stroške na podlagi internih veljavnih cenikov ali stroškovnikov za kalkulacije, ki jih uporablja končni upravičenec.

Višina dnevnic za službeno potovanje se določa ob upoštevanju pravil »Current per diem rates«[[2]](#footnote-2) in Uredbe Sveta (ES, EURATOM) 1066/2006 - o prilagoditvi lestvice za službena potovanja uradnikov in drugih uslužbencev Evropskih skupnosti v državah članicah od 1. julija 2006 (z dne 27.6.2006) in naslednje verzije, ki tudi določa zgornjo mejo stroška za hotel.

|  |
| --- |
| Dokazila za **povračilo stroškov**:   * + izpolnjen obrazec za povračilo;   + ustrezna dokazila, ki so predmet povračila in dokazujejo upravičenost stroškov;   + dokazilo o plačilu oz. povračilu sredstev predstavnikom. |

8.1.7 Posebni stroški v zvezi s ciljnimi skupinami (kategorija G)

Za namene pomoči so upravičeni nakupi, ki jih je opravil končni upravičenec za ciljne skupine, in povračila stroškov, ki so jih imele ciljne skupine in jih povrne končni upravičenec, pod naslednjimi posebnimi pogoji:

1. končni upravičenec hrani vse potrebne podatke in dokazila, da osebe, ki prejmejo to podporo oz. povračilo, ustrezajo ciljnim skupinam v skladu s posebnimi uredbami;
2. končni upravičenec hrani dokazila v zvezi z zagotovljeno podporo (kot so računi in potrdila), da so osebe prejele to podporo oz. povračilo.

Upravičene so tudi denarne spodbude, namenjene določenim ciljnim skupinam, za urejanje življenjskih situacij.

Za dejavnosti, pri katerih je potrebna prisotnost oseb, ki pripadajo ciljni skupini (na primer usposabljanje), se lahko razdelijo manjše denarne spodbude kot dodatna pomoč ali povrnejo potni stroški, povezani z udeležbo državljanov tretjih držav. Vrednost takšnih izplačil v okviru posameznega projekta ne sme presegati 25.000,00 EUR na projekt, razdelijo pa se posameznikom za vsak dogodek, usposabljanje ali podobno. Končni upravičenec vodi seznam z imeni oseb, časom in datumom plačila ter zagotovi ustrezno spremljanje, da se prepreči dvojno financiranje ali zloraba sredstev.

|  |
| --- |
| Dokazila:   * + dokazila, da prejemniki sredstev ustrezajo ciljnim skupinam;   + seznam oseb, ki so prejele plačilo, s časom in datumom;   + kopije dokazil o namenu in udeležbi (vabilo, lista prisotnosti ipd.);   + račun oz. računu enakovredna listina, ki izkazuje izdatek (npr. podpisano potrdilo o prejemu podpore – blagajniški izdatek). |

8.2 Posredni upravičeni stroški (kategorija H)

Posredni upravičeni stroški so stroški, ki ob upoštevanju pogojev za upravičenost iz poglavja 4 niso opredeljivi kot posebni stroški, neposredno povezani z izvajanjem projekta. Obvezno se uveljavljajo v vsakem projektu, oblika pavšalnega financiranja, tj. deleža zneska neposredno upravičenih stroškov, pa je določena že v projektni prijavi oz. razpisni dokumentaciji. Znesek pavšalnega financiranja se lahko izračuna kot delež celotnega zneska neposrednih upravičenih stroškov (poglavje 8.2.1) **ali** kot delež celotnega zneska neposrednih upravičenih stroškov dela (kategorija A) (poglavje 8.2.2) ter se skladno s tem obvezno uveljavljajo ob vsakem zahtevku za izplačilo oz. povračilo.

Dejansko nastali stroški služijo kot podlaga za izračun stroškov, zato kakršnokoli znižanje stroškov vpliva na višino stroškov, izračunanih na podlagi stopnje pavšala. Kakršenkoli prihodek, ustvarjen v okviru projekta, je treba odšteti od skupnih prijavljenih stroškov v okviru tega projekta.

Končnemu upravičencu ni potrebno prilagati dokazil, ki bi opravičevala nastanek posrednih upravičenih stroškov.

8.2.1 Pavšalno financiranje kot delež celotnega zneska neposrednih upravičenih stroškov

Posredni stroški so upravičeni na osnovi pavšalnega zneska finančne pomoči, določenega na podlagi praks v okviru programa »Solidarnost in upravljanje migracijskih tokov«[[3]](#footnote-3). Stopnje pavšalnega financiranja za posebne cilje v okviru nacionalnih programov AMIF in ISF so:

1. **Sklad AMIF**:
   1. Posebni cilj »Azil«: 7 % celotnega zneska neposrednih upravičenih stroškov iz poglavja 8.1 ali 15 % celotnega zneska iz poglavja 8.1.1 (kategorija A);
   2. Posebni cilj »Vključevanje/ zakonite migracije«: 7 % celotnega zneska neposrednih upravičenih stroškov iz poglavja 8.1 ali 15 % celotnega zneska iz poglavja 8.1.1 (kategorija A);
   3. Posebni cilj »Vračanje«: 7 % celotnega zneska neposrednih upravičenih stroškov iz poglavja 8.1 ali 15 % celotnega zneska iz poglavja 8.1.1 (kategorija A).
2. **Sklad ISF**:
   1. Posebni cilj »Skupna vizumska politika«: 2,5 % celotnega zneska neposrednih upravičenih stroškov iz poglavja 8.1;
   2. Specifični ukrep »Konzularno sodelovanje«: 2,5 % celotnega zneska neposrednih upravičenih stroškov iz poglavja 8.1;
   3. Posebni cilj »Meje«: 2,5 % celotnega zneska neposrednih upravičenih stroškov iz poglavja 8.1;
   4. Posebni cilj »Operativna podpora«: 2,5 % celotnega zneska neposrednih upravičenih stroškov iz poglavja 8.1;
   5. Posebni cilj »Preprečevanje in boj proti kriminalu«: 2,5 % celotnega zneska neposrednih upravičenih stroškov[[4]](#footnote-4) iz poglavja 8.1;
   6. Posebni cilj »Tveganja in krize«: 2,5 % celotnega zneska neposrednih upravičenih stroškov[[5]](#footnote-5) iz poglavja 8.1;
   7. Ne glede na zgoraj navedeno (v točkah od a. do f.) se v primeru izvedbe dodelitve projekta na podlagi javnega razpisa upošteva 7 % celotnega zneska neposrednih upravičenih stroškov iz poglavja 8.1 ali 15 % celotnega zneska iz poglavja 8.1.1 (kategorija A).

8.2.2 Pavšalno financiranje kot delež celotnega zneska neposrednih upravičenih stroškov plač

Posredni stroški so upravičeni na osnovi pavšalnega zneska finančne pomoči v višini 15 % celotnega zneska neposrednih upravičenih stroškov dela (kategorija A) iz poglavja 8.1.1.

8.3 Drugi poenostavljeni stroški (kategorija I)

Uveljavljanje neposrednih upravičenih stroškov (tj. dejansko nastalih in plačanih upravičenih stroškov, po potrebi skupaj z amortizacijo) praviloma temelji na dejanskih izdatkih, ki jih spremljajo ustrezne računovodske listine. V ustrezno utemeljenih primerih pa je možna uporaba poenostavljenih stroškov (poleg uveljavljanja stroškov za osebje na podlagi urne postavke ali normativnega izračuna iz poglavja 8.1.1.2 in pavšalnega financiranja iz poglavja 8.2), tj. standardnih lestvic stroškov na enoto in pavšalnih zneskov (t.i. *lump sums*). Uporaba poenostavljenih stroškov mora biti predvidena v projektnem proračunu in vključena v odločitev o podpori oz. pogodbo o izvajanju projekta.

Navedene kategorije (vključno z uveljavljanjem stroškov za osebje na podlagi urne postavke ali normativnega izračuna iz poglavja 8.1.1.2 in pavšalnega financiranja iz poglavja 8.2) se pri izvajanju lahko kombinirajo, vendar morajo s ciljem preprečevanja dvojnega financiranja istih izdatkov:

* + vsaka pokrivati različno kategorijo upravičenih stroškov,
  + biti uporabljene za različne zaporedne faze projekta.

Kadar se projekt izvaja izključno z javnimi naročili del, blaga ali storitev, se sredstva dodelijo le na podlagi dejansko nastalih in plačanih upravičenih stroškov skupaj s prispevki v naravi in amortizacijo, kadar je primerno.

Višina upravičenih stroškov, določenih na podlagi standardnih lestvic stroškov na enoto ali pavšalnih zneskov (t.i. *lump sums*), se določi:

1. na podlagi poštene, pravične in preverljive metode izračuna, ki temelji na:
   1. statističnih podatkih ali drugih objektivnih informacijah;
   2. preverjenih zgodovinskih podatkih posameznih upravičencev;
   3. porabi običajnih praks stroškovnega računovodstva posameznih upravičencev;
2. v skladu s pravili za uporabo ustrezne lestvice stroškov na enoto in pavšalnih zneskov, ki se uporabljajo v politikah Unije za podobno vrsto projektov in upravičencev;
3. v skladu s pravili za uporabo ustrezne lestvice stroškov na enoto in pavšalnih zneskov, ki se uporabljajo v okviru programov za nepovratna sredstva, ki jih v celoti financira Republika Slovenija za podobno vrsto projektov in upravičencev.
4. Poleg metod, določenih v odstavku 4, in kadar prispevek iz proračuna Skupnosti ne presega 100.000,00 EUR, se lahko zneski iz točk (b), (c) in (d) odstavka 1 določijo za vsak primer posebej na podlagi predloga proračuna, ki ga predhodno odobri odgovorni organ.

8.3.1 Standardne lestvice stroškov na enoto

V primeru standardnih lestvic stroškov na enoto, projekt prejme nepovratna sredstva na podlagi količinsko opredeljenih dejavnosti, učinkov ali rezultatov, pomnoženih s standardnim obsegom stroškov na enoto, ki ga določi odgovorni organ v sodelovanju s končnimi upravičenci.

Standardna lestvica stroškov na enoto se načeloma uporablja za enostavno določljive količine, kot npr. število ur usposabljanja, število dni usposabljanja, pridobljena spričevala/ potrdila, končani moduli usposabljanja, število svetovalnih ur, število nočitev ali obrokov.

Uporaba standardne lestvice stroškov na enoto poda približek dejanskim stroškom projekta. V nasprotju s pavšalnimi zneski ta metoda ne temelji na vnaprej določenem skupnem znesku za nek rezultat projekta, ampak je končni znesek, izplačan upravičencu, odvisen od rezultata – tj. doseženih količin.

Posledično morajo biti ob uporabi standardne lestvice stroškov na enoto upoštevani naslednji elementi:

* + Podlaga za izračun obsega stroškov na enoto v projektu mora biti poštena, pravična in preverljiva. Vzpostavitev standardne lestvice stroškov na enoto je treba utemeljiti.
  + Glede na to, da bodo plačila izračunana na podlagi količin, mora končni upravičenec prijavljene količine potrditi, upravičiti in dokumentirati, torej prikazati, da so bile dejavnosti ali učinki dejansko realizirani.

Za uveljavljanje stroškov plač na podlagi standardne lestvice stroškov na enoto (tj. urne postavke) je opredeljeno v okviru poglavja 8.1.1.2 pravil upravičenosti in priloge 6 in 7.

|  |
| --- |
| Dokazila:   * + podlaga za izračun standardne lestvice stroškov na enoto (količinsko opredeljene dejavnosti, učinki ali rezultati);   + dokazila o prijavljenih količinah (npr. seznami udeležencev, fotografsko gradivo, prevzemnice, ipd.). |

8.3.2 Pavšalni zneski (lump sums)

V primeru projektov, ki so financirani na podlagi pavšalnih zneskov, so vsi stroški povrnjeni na podlagi vnaprej določenega pavšalnega zneska (utemeljena določitev zneska), opredeljenega v odločitvi o podpori, sklepu o dodelitvi sredstev oz. pogodbi o izvajanju projekta/ ter z vnaprej določenimi določbami dogovora o dejavnostih in/ali rezultatih. Nepovratna sredstva so plačana le v primeru, če so izpolnjene vnaprej določene določbe dogovora o dejavnostih in/ali rezultatih.

Možnost uporabe pavšalnih zneskov je uporaba načela proporcionalnosti za administrativno razbremenitev pri majhnih projektih. Uporabo pavšalnih zneskov lahko predlaga končni upravičenec, izvajalski organi, pooblaščeni organi ali odgovorni organ pred izdajo odločitve o podpori, sklepa o dodelitvi sredstev oz. sklenitvijo pogodbe o izvajanju projekta.

Končni znesek nepovratnih sredstev je plačan na podlagi fizičnega zaključka projekta, ustrezno potrjen s strani upravičencev in preverjen s strani odgovornega organa, brez utemeljevanja dejanskih stroškov. V tem primeru ni referenc na posamezne finančne spremne dokumente za izdatke, izračunane na podlagi pavšalnega zneska, kar metodo razlikuje od projektov, ki temeljijo na dejanskih stroških.

Posledično je ob uporabi pavšalnih zneskov treba upoštevati naslednje elemente:

* + Izračun pavšalnih zneskov mora biti pošten, pravičen in preverljiv. Določitev pavšalnega zneska mora biti utemeljena, utemeljitev z vsemi podrobnostmi za določitev pavšalnega zneska pa predstavlja del revizijske sledi za projekt.
  + Glede na to, da bodo plačila izračunana na podlagi realizacije projekta, določene v odločitvi o podpori, sklepu o dodelitvi sredstev oz. pogodbi o izvajanju projekta, morajo biti dokazila o izvedbi projekta potrjena s strani upravičenca, ter utemeljena in dokumentirana.

|  |
| --- |
| Dokazila:   * + utemeljena določitev pavšalnega zneska v skladu z vnaprej določenimi določbami o dejavnostih in rezultatih;   + upravičenec mora predložiti dokumente, ki so zapisani v določbah sporazuma o pavšalnih zneskih. |

8.4 Davek na dodano vrednost kot upravičen strošek

DDV se lahko upošteva kot upravičen strošek le v delu, za katerega upravičenec nima pravice do odbitka DDV. Odbitni DDV tudi ni upravičen strošek, če končni upravičenec ne uveljavi pravice do odbitka DDV. Pri načrtovanju upravičenih stroškov in izdatkov je treba biti pozoren na DDV status. Obstajajo tri možnosti:

* + če je končni upravičenec identificiran za namene DDV in ima pravico do odbitka celotnega DDV, se DDV **ne sme vključiti** med upravičene stroške in izdatke (to pomeni, da je DDV neupravičen strošek in se mora financirati iz lastnih virov končnega upravičenca – glej poglavje 8.5);
  + če je končni upravičenec identificiran za namene DDV in ima pravico le do delnega odbitka DDV, se DDV **lahko vključi med upravičene stroške in izdatke, le v višini neodbitnega deleža** (to pomeni, da je DDV delno upravičen, delno pa neupravičen strošek oziroma izdatek);
  + če je končni upravičenec identificiran za namene DDV in nima pravice do odbitka DDV, se DDV **lahko vključi** med upravičene stroške in izdatke (to pomeni, da je celoten znesek DDV upravičen strošek).

|  |
| --- |
| **Dokazila (osebe zasebnega prava)**:   * + podpisana izjava prijavitelja projekta za DDV iz katere je razviden status upravičenca (kadar je zahtevana v besedilu javnega razpisa);   + potrdilo pristojnega finančnega urada, če je končni upravičenec identificiran za namene DDV (kadar gre za izbiro končnega upravičenca preko javnega razpisa). Iz potrdila mora biti razvidno še, kakšne dejavnosti opravlja:     - dejavnosti, od katerih ima pravico do odbitka celotnega DDV ali     - neobdavčljive in/ali oproščene dejavnosti, od katerih nima pravice do odbitka DDV ali     - neobdavčljive in/ali oproščene dejavnosti, od katerih nima pravice do odbitka DDV ter obdavčene dejavnosti, od katerih ima pravico do odbitka DDV (v tem primeru mora biti iz potrdila razviden odbitni delež DDV);   + v primeru večletnih projektov mora končni upravičenec, pri katerem se delež odbitnega DDV ni spremenil, ob zaključku projekta podati izjavo o nespremenjenem odbitnem deležu DDV. Če se delež odbitnega DDV spremeni, mora končni upravičenec pridobiti novo potrdilo FURS. |

|  |
| --- |
| **Dokazila (pravne osebe javnega prava):**   * + izjava pristojnega finančnega urada, da končni upravičenec v primerih, ko pri realizaciji posameznih projektov, ki se financirajo iz skladov AMIF in ISF, nastopa kot končni upravičenec in obenem končni prejemnik evropskih sredstev, ni upravičeno do povrnitve DDV in da v teh primerih ne prihaja do dvojnega financiranja (izjava se priloži na začetku izvajanja projektov). |

8.5 Neupravičeni stroški

Naslednji stroški niso upravičeni:

1. DDV, razen v primerih iz poglavja 8.4.
2. Davki na donos kapitala, dolgovi in stroški dolžniške obveznosti, negativne obresti, devizne provizije in izgube, rezervacije za izgube ali morebitne bodoče obveznosti, plačilo dolgovanih obresti, dvomljivi dolgovi, globe, denarne kazni, stroški sodnih postopkov.
3. Prekomerni, nebistveni ali nepotrebni izdatki, pri čemer se primernost izdatkov dokazuje z ustreznimi dokazili, iz katerih je razvidno razmerje med ceno in kakovostjo oz. ustrezna tržna vrednost izdatkov. Najboljše razmerje med ceno in kakovostjo izdatka je tisto, ki je edino upravičeno za izvajanje projekta. Ustrezna dokazila za primernost izdatkov so npr. pridobljene tržne ponudbe pred nastankom izdatka (kjer je to opredeljeno v okviru posameznih členov za upravičenost izdatkov te pogodbe), dokazila, iz katerih je razvidno, da je dejansko nastali strošek dela v skladu s standardi v določenem poklicu, itd. V kolikor nastali izdatki presegajo tržne cene oz. ne dosegajo najugodnejšega razmerja med ceno in kakovostjo, jih naročnik označi kot prekomerne in so kot taki neupravičeni, zato je smiselno, da izvajalec že pred samim nastankom posameznega izdatka izvede ustrezne postopke in tako zagotovi primernost izdatkov. Bistvenost/potrebnost izdatkov se ocenjuje tako, da se presoja nujnost določenega izdatka za uspešno izvedbo projekta oz. vpliv na možnosti za dokončanje projekta, če določenega izdatka ne bi bilo. Ta presoja se mora izvajati pred nastankom, med nastankom in po nastanku izdatka, tako na strani izvajalca kot naročnika. V kolikor naročnik ugotovi, da izostanek nastanka določenega izdatka ni ovira za dokončanje projekta, se tovrstni izdatek označi kot nebistven ali nepotreben in je kot tak neupravičen, zato je smiselno, da izvajalec že pred samim nastankom posameznega izdatka izvede to presojo.).
4. Stroški in izdatki za reprezentanco v primeru, da se nanašajo izključno na projektno osebje, razen ko gre za stroške vezane na organizacijo dogodkov (skladno z določili iz poglavja 8.1.6)
5. Stroški in izdatki nakupa alkoholnih pijač.
6. Stroški in izdatki, ki jih je prijavil končni upravičenec in so bili že kriti v okviru drugega projekta ali delovnega programa, ki se financira iz sredstev EU.
7. Nakup zemljišč.
8. Prispevki v naravi.
9. Stroški in izdatki, povezani z izplačilom plač, tj. prispevki za druge zavarovalne premije, ki niso zakonsko določene (npr. življenjska, nezgodna in druga zavarovanja, drugo dodatno zdravstveno in pokojninsko zavarovanje, prostovoljno zavarovanje), odpravnine (razen v primerih iz 79. člena ZDR-1 ), solidarnostne pomoči, različne bonitete, letne stimulacije in druge nagrade, jubilejne nagrade in ostala povračila, ki jih prejme delodajalec iz drugih virov (povračilo za nego in spremstvo ali povračilo za udeležbo zaposlenega na krvodajalstvu itd.).
10. Stroški in izdatki, ki so manjši od 20 EUR, razen za nevladne organizacije oziroma organizacije, ki izvajajo projekte vezane na javne razpise ter projekte tehnične pomoči.

9. PROJEKTI PRIKRITIH PREISKOVALNIH UKREPOV

Med projekte prikritih preiskovalnih ukrepov so vključeni projekti, ki vsebujejo podatke, ki so po Zakonu o tajnih podatkih (Uradni list RS, št. 50/06 – uradno prečiščeno besedilo, 9/10, 60/11 in 8/20) označeni z določeno stopnjo tajnosti.

Poraba finančnih sredstev na teh projektih je praviloma omejena na gotovinska plačila, zato se za te izdatke vodi blagajniški dnevnik iz katerega so razvidna vsa izplačila in vplačila.

Za vse stroške in izdatke, ki jih končni upravičenci uveljavljajo v skladu s 27. členom Horizontalne uredbe se predloži originalna dokazila, ki je zaradi posebne narave pregledana na lokaciji končnega upravičenca, pred potrditvijo izdatkov.

Originalna dokazila za uveljavljanje stroškov in izdatkov morajo biti v skladu s poglavjem 8 pravil upravičenosti, glede na vrsto stroška oziroma skladno z Navodili o poslovanju policije s finančnimi sredstvi za posebne operativne namene (INTERNO, 007-171/2018/2 (222-02)[[6]](#footnote-6),24.5.2018 in nadaljnje različice), drugim odstavkom 26. člena Zakona o nalogah in pooblastilih policije ter Metodološkimi pojasnili za poslovanje s finančnimi sredstvi za posebne operativne namene v oddelku za tajno delovanje (007-304/2013/11 (2221-01), 29.8.2013 in nadaljnje različice)[[7]](#footnote-7).

Glede na zgoraj navedene podlage projekti prikritih preiskovalnih ukrepov vključujejo spodaj navedene aktivnosti:

* prikriti preiskovalni ukrepi po Zakonu o kazenskem postopku (v nadaljevanju PPU),
* prikrite metode dela (v nadaljevanju PMD),
* odkup podatkov ali informacij pri odkrivanju in preiskovanju kaznivih dejanj,
* izvedba nalog iz 23. in 24. člena Zakona o nalogah in pooblastilih policije (ZNPPol),
* specialistična usposabljanja in izpolnjevanja izvajalcev PPU ter izvajalcev nalog pri delu z informatorji,
* varovanja izvajalcev PPU in drugih osebam ki so ogrožene zaradi svojega delovanja in sodelovanja s policijo,
* pridobivanje koristnih informacij od posameznikov o kaznivih dejanjih ali njihovih storilcih.

Vrste stroškov in izdatkov so:

* stroški operativnega prodora, legendiranja, kriminalista, nagrade tajnih delavcev,
* stroški nadomestila plačila posebnih pogojev dela tajnega delavca (policist druge države),
* stroški nabave in vzdrževanja materialno tehničnih sredstev, ki so nujno potrebna za uspešno in nemoteno izvedbo PPU in PMD,
* stroški najema in obratovanja lokacij,
* stroški izdelave prirejenih listin,
* stroški izvedbe izobraževanj in izpopolnjevanj,
* stroški povezani s pričanji na sodišču,
* navidezni odkup, dajanje daril ali podkupnin,
* drugi stroški povezani z tajnih delovanjem.

10. TEHNIČNA POMOČ

Vsi stroški in izdatki, potrebni za izvajanje skladov AMIF in ISF, povezani s pripravo, upravljanjem, spremljanjem, vrednotenjem, obveščanjem in komuniciranjem, mreženjem, nadzorom in revizijo ter ukrepi za okrepitev upravne zmogljivosti za izvajanje, ki nastanejo pristojnim organom (organ za imenovanje, odgovorni organ, pooblaščeni organi in revizijski organ), so upravičeni v okviru tehnične pomoči v mejah, določenih v posebnih uredbah. Financiranje ukrepov in aktivnosti znotraj tehnične pomoči je upravičeno ter se lahko nanaša tudi na pretekle in prihodnje finančne okvire.

Tehnična pomoč je upravičena za:

1. stroške in izdatke, povezane s pripravo, izbiro, ocenjevanjem, upravljanjem in spremljanjem programov, ukrepov ali projektov;
2. stroške in izdatke, povezane z revizijami, monitoringi, kontrolami na kraju samem ter drugimi morebitnimi nadzornimi pregledi;
3. stroške in izdatke, povezane z vrednotenjem programov, ukrepov ali projektov;
4. stroške in izdatke, povezane z obveščanjem, razširjanjem in preglednostjo v zvezi s programi, ukrepi ali projekti, vključno s stroški in izdatki, ki nastanejo zaradi uporabe člena 53 Horizontalne uredbe (Obveščanje in objavljanje), in stroški in izdatki za oglaševalske aktivnosti obveščanja in osveščanja o namenu programov, ukrepov ali projektov;
5. stroške in izdatke za nakup, namestitev in vzdrževanje računalniških sistemov za upravljanje, spremljanje in vrednotenje programov, ukrepov in projektov;
6. stroške in izdatke vezane na aktivnosti in organizacijo sej nadzornih odborov in medresorskih delovnih skupin v zvezi z izvajanjem programov, ukrepov in projektov;
7. stroške in izdatke za okrepitev upravne zmogljivosti;
8. druge morebitne aktivnosti vezane na upravljanje in izvajanje skladov na področju notranjih zadev in migracij.

Zaradi enotnega sistema upravljanja in nadzora skladov AMIF in ISF se lahko stroški in izdatki za tehnično pomoč za posamezne programe, ukrepe ali projekte delno ali v celoti združijo.

Dokazila za uveljavljanje stroškov tehnične pomoči morajo biti v skladu s poglavjem 8 pravil upravičenosti, glede na vrsto stroška.

11. STROŠKI OBVEŠČANJA IN OBJAVLJANJA

Stroški obveščanja in objavljanja so upravičeni stroški. Nanašajo se le na tiste stroške in izdatke, ki so neposredno povezani z aktivnostmi obveščanja javnosti glede aktivnosti, namena ali dosežkov projekta, ukrepa, programov ali skladov nasploh ter krepitvijo prepoznavnosti vira financiranja (sofinanciranje iz sredstev Skupnosti).

Primeri upravičenih stroškov obveščanja in objavljanja:

* stroški in izdatki organizacije in izvedbe konferenc, seminarjev in simpozijev;
* stroški in izdatki izdelave ali nadgradnje spletnih strani;
* stroški in izdatki oglaševalskih storitev in stroški objav;
* stroški in izdatki svetovanja na področju obveščanja javnosti;
* stroški in izdatki oblikovanja, priprave na tisk, tiska in dostave gradiv;
* stroški in izdatki obdelave člankov v medijih in analize klipingov;
* stroški in izdatki javnih objav;
* stroški in izdatki nastopov na sejmih in razstavah;
* drugi stroški in izdatki objavljanja in obveščanja javnosti;
* stroški in izdatki protokolarnih daril, promocijskih ogledov, organizacije proslav in podobne storitve;
* stroški in izdatki založniških in tiskarskih storitev ter stroški fotokopiranja;
* stroški in izdatki zaračunljive tiskovine;
* stroški in izdatki drugega splošnega materiala in storitev, povezanih z objavljanjem in obveščanjem javnosti.

|  |
| --- |
| Dokazila:   * dokumentacija o postopku oddaje javnega naročila, če je upravičenec naročnik po zakonu, ki ureja javno naročanje oz. dokumentacija, zahtevana v odločitvi o podpori, sklepu o dodelitvi sredstev oz. pogodbi o izvajanju projekta v drugih primerih; * pogodba ali naročilnica (z morebitnimi prilogami in finančnimi zavarovanji); * račun in skladno s pravno podlago zahtevana dokazila o opravljeni storitvi oz. dobavi blaga; * dokazilo o izvedbi (npr. natisnjen oglas, objava, naznanilo, posneta oddaja, kopija internetne strani, drug izdelek, vabilo na novinarsko konferenco/delavnico, seznam udeležencev itd.); * dokazilo o plačilu. |

Omenjeni stroški in izdatki morajo biti predvideni v prijavi projekta in se uveljavljajo pod vsebinsko ustreznimi kategorijami stroškov. Dokazila za uveljavljanje stroškov obveščanja in objavljanja morajo biti v skladu s poglavjem 8 pravil upravičenosti, glede na vrsto stroška.

12. POSEBNI PRIMERI VIŠJA SILA ALI IZJEMNE OKOLIŠČINE COVID-19

Usmeritve v zvezi z ravnanjem v primeru spremenjenih okoliščin, ki vplivajo na izvajanje projektnih aktivnosti sofinanciranih s sredstvi AMIF in ISF skladov, vključno z navedenimi primeri, so okvir za obravnavo dogodkov, ki nastanejo med izvajanjem projektov.

**Višja sila** je naravni dogodek ali drugo dejanje zunaj sfere končnega upravičenca, ki ga ni bilo mogoče pričakovati, se mu izogniti ali ga odvrniti.

**Izjemne okoliščine** so denimo dejstva, ki nastopijo neodvisno od ravnanja končnega upravičenca, zanje pa upravičenec ni mogel niti vedeti niti jih predvideti med pripravo prijave projekta.

Zaradi višje sile ali izjemnih okoliščin se lahko spremeni projekt in tudi upravičenost stroškov in izdatkov. Končni upravičenec lahko poda predlog za spremembo projekta v času trajanja projekta.

V posebnih primerih se lahko spremeni dokazovanje stroškov in izdatkov, bistveno pri tem pa je, da se upošteva zakonodajni okvir, da je zagotovljena ustrezna revizijska sled, da se vsak primer obravnava posebej in da je zagotovljena enaka obravnava vseh končnih upravičencev ter da spremenjen način dokazovanja stroškov traja izključno za čas trajanja višje sile/izjemnih okoliščin.

Del, ki je naveden v nadaljevanju, se uporablja za povračilo dejansko nastalih in plačanih upravičenih stroškov in izdatkov.

## 12.1 Stroški plač in povračil stroškov v zvezi z delom

V primeru nastopa višje sile/izjemnih okoliščin se v okviru stroškov dela, ki se uveljavljajo kot dejanski stroški lahko za osebe, ki so 100% zaposlene na projektu ali v določnem deležu (vezano na ta delež) upoštevajo kot upravičeni stroški tudi določene oblike prilagoditev stroškov dela - zaposlitev s krajšim delovnim časom, opravljanje dela na domu, nadomestila staršem za varstvo otrok in čakanja na delo.

Stroški so upravičeni v delu, ki ga zaposlenemu krije delodajalec in niso bili povrnjeni iz nobenih drugih virov ter ob upoštevanju pravil državnih pomoči, še posebej v primeru oseb zasebnega prava.

|  |
| --- |
| **Dodatna dokazila za zaposlitev s krajšim delovnim časom:**   * pravna podlaga za zaposlitev s krajšim delovnim časom; * izjava s podpisom odgovorne osebe upravičenca, da za zaposlitev s krajšim delovnim časom niso in ne bodo dodeljena javna sredstva, ki bi pomenila podvajanje pomoči.   **Dodatna dokazila za delo na domu, ki je bilo odrejeno na podlagi 169. člena ZDR-1:**   * pravna podlaga za delo od doma (sklep delodajalca ipd.); * obvestilo inšpektoratu za delo o nameravanem organiziranju dela na domu.   **Dodatna dokazila za nadomestilo plače za začasno čakanje na delo zaradi začasne nezmožnosti zagotavljanja dela iz poslovnega razloga (138. člen ZDR-1):**   * pisno napotilo na začasno čakanje na delo, ki vsebuje časovno opredelitev trajanja začasnega čakanja na delo, možnosti in način poziva delavcu, da se predčasno vrne na delo, ter višino nadomestila plače; * izjava s podpisom odgovorne osebe upravičenca, da za nadomestilo za začasno čakanje na delo niso in ne bodo bila dodeljena javna sredstva, ki bi pomenila podvajanje pomoči; * način izračuna povračila nadomestila plače ter višino povračila nadomestila plače.   **Dokazila za nadomestilo plače, če delavec ne more opravljati dela zaradi višje sile (6. odstavek 137. člena ZDR-1), upravičena odsotnost, ki je posledica varstva otrok zaradi zaprtja vrtcev in šol ali nemožnosti prihoda na delo zaradi ustavitve javnega prevoza ali zaprtja mej s sosednjimi državami:**   * soglasje/sklep upravičenca za upravičeno odsotnost zaposlenega, ki je posledica varstva otrok zaradi zaprtja vrtcev in šol ali nemožnosti prihoda na delo zaradi ustavitve javnega prevoza ali zaprtja mej s sosednjimi državami; * izjava s podpisom odgovorne osebe upravičenca, da za nadomestilo za plače zaradi začasne nezmožnosti opravljanja dela zaradi višje sile niso in ne bodo dodeljena javna sredstva, ki bi pomenila podvajanje pomoči; * način izračuna povračila nadomestila plače ter višino povračila nadomestila plače. |

## 12.2 Stroški za službena potovanja

Kadar nastopi višja sila/izjemne okoliščine, so stroški, ki so že nastali in so vezani na službena potovanja, upravičeni, če stroškov ni pokrila zavarovalnica oziroma jih ni možno povrniti na kakšen drug način. Temu se prilagodi dokazovanje stroškov ob upoštevanju, da je treba imeti zagotovljeno ustrezno revizijsko sled in da je zagotovljena enakopravna obravnava vseh upravičencev.

|  |
| --- |
| **Dodatna dokazila:**   * dokazilo, ki utemeljuje odpoved službenega potovanja (e-sporočilo organizatorja, da je bilo izobraževanje/sestanek/sejem odpovedano, ki vsebuje tudi razlog odpovedi); * izjava s podpisom odgovorne osebe upravičenca, da stroškov ni pokrila zavarovalnica oziroma jih ni možno povrniti na kakšen drug način. |

## 12.3 Stroški izvajanja aktivnosti/storitev na daljavo

Kadar nastopi višja sila/izjemne okoliščine, se določene aktivnosti lahko izvedejo na spremenjen način kot npr. na daljavo in temu je potrebno ustrezno prilagoditi pravno podlago in dokazovanje stroškov. Pri tem se upošteva, da je treba imeti zagotovljeno ustrezno revizijsko sled in da je zagotovljena enakopravna obravnava vseh upravičencev.

Med te stroške izvajanja aktivnosti/storitev ne sodi delo na domu.

|  |
| --- |
| **Dodatna dokazila za izvedbo storitev na daljavo:**   * pravna podlaga za izvedbo storitev na daljavo (pogodba, naročilnica, pisno potrdilo naročila, e-sporočilo), iz katere je razvidno, katera dokazila so potrebna za dokazovanje; * dodatna dokazila o izvedbi aktivnosti/storitev na daljavo. |

## 12.4 Druge specifične vrste stroškov

Kadar nastopi višja sila/izjemne okoliščine, se dokazovanje stroškov in izdatkov lahko spremeni ob upoštevanju, da je treba imeti zagotovljeno ustrezno revizijsko sled in da je zagotovljena enakopravna obravnava vseh upravičencev.

Primeri drugih specifičnih vrst stroškov, ki so upravičeni v takih primerih, tudi skladno z zakonodajo:

* dodatek za aktivnost na daljavo
* dodatek za delo v tveganih razmerah.

|  |  |
| --- | --- |
|  | Benedikt Jeranko  Generalni sekretar  predsednik Nadzornega odbora in  upravljavec programov |

1. COCOF smernice o finančnih popravkih zaradi neskladnosti s pravili javnega naročanja C(2019)3452, 14.5.2019. [↑](#footnote-ref-1)
2. https://www.per-diems.info/ [↑](#footnote-ref-2)
3. Stopnje so opredeljene v pravilih za izvajanje Odločb o ustanovitvi t.i. skladov SOLID, tj. Sklada za zunanje meje, Evropskega sklada za begunce, Evropskega sklada za vključevanje državljanov tretjih držav in Evropskega sklada za vračanje (Odločbe Komisije 2008/456/ES, 2008/457/ES, 2008/458/ES in 2008/22/ES in spremembe odločb Komisije 2009/538/ES, 2009/533/ES, 2009/534/ES, 2009/614/ES, 2010/69/EU, 2010/163/EU, 2010/173/EU in 2010/70/EU). [↑](#footnote-ref-3)
4. Gre za novo področje financiranja v okviru deljenega upravljanja, zato je stopnja financiranja določena po analogiji s Skladom za zunanje meje, za katerega velja nižja stopnja pavšalnega financiranja, tj. 2,5 % celotnega zneska neposrednih upravičenih stroškov. [↑](#footnote-ref-4)
5. Gre za novo področje financiranja v okviru deljenega upravljanja, zato je stopnja financiranja določena po analogiji s Skladom za zunanje meje, za katerega velja nižja stopnja pavšalnega financiranja, tj. 2,5 % celotnega zneska neposrednih upravičenih stroškov. [↑](#footnote-ref-5)
6. Določa finančno poslovanje, načrtovanje, postopke za odobritev izplačil, porabo in evidentiranje porabe sredstev, hrambo in uničevanje dokumentacije za posebne operativne namene v policiji. [↑](#footnote-ref-6)
7. Gre za navodila za zagotavljanje sledljivosti, transparentnosti in nadzora nad porabo sredstev pri izvajanju prikritih preiskovalnih ukrepov in prikritih metod dela. [↑](#footnote-ref-7)